title: Vihtasilta

text: Vihtasilta on kylä Laukaan kunnassa Keski-Suomessa. Kylässä on noin 300 asukasta. Vihtasilta sijaitsee Vihtavuoren taajaman ja Vuonteen kylän välissä. Kylän keskellä on aikoinaan saasteistaan valtakunnallisestikin tunnetuksi tullut Vihtajärvi. Nykyinen Vihtasilta on Laukaan vireimmin kasvavia alueita ja sinne perustettiin vuonna 2006 oma kyläyhdistys Vihtaset ry.


title: Vihtasilta

text: Vihtavuoresta Vihtasiltaan rakennettiin kevyen liikenteen väylä 2004. Vesihuoltoa varten on perustettu osuuskunta.


title: Vehniä

text: Vehniä on kylä Laukaan kunnassa Keski-Suomessa. Vehniä sijaitsee valtatie 4:n varrella, lähellä Jyväskylän lentoasemaa. Vehniä on Laukaan läntisin kylä ja hieman erillään muista. Muu Laukaa sijaitsee korkeiden metsäisten mäkien takana ja kylään lyö voimakkaan leimansa läpi kulkeva nelostie. Kylässä on yksi Laukaan kunnan suurimmista kyläkouluista ja toimiva kyläyhdistys, Vehniän kylätoimikunta.


title: Vehniä

text: Vehniällä asuu nykyisin lähes tuhat asukasta.


title: Vehniä

text: Kylä on tuottanut aiemmin valtakunnallisesti hyvätasoisia naispuolisia pöytätenniksen pelaajia. Vehniällä sijaitsee suomen toinen Lidl-jakelukeskus.


title: Vehniä

text: Tunnetuin vehniäläinen esine on Kansallismuseon kokoelmissa oleva tuhansia vuosia vanha Vehniän sembrapuinen karhunpäälusikka, jonka kuva oli jo ennen sotia useiden suomalaisten historiankirjojen sivuilla. Vehniän kyläkirjan mukaan "Punavuoren mutkaan" on haudattu venäläinen upseeri Suomen sodan ajalta.


title: Vehniä

text: 1970-luvulla osa Vehniästä liitettiin Laukaasta Jyväskylän maalaiskuntaan.


title: Vehniä

text: Vehniällä sattui 5. heinäkuuta 1974 linja-autoturma, jossa kuoli 12 hollantilaista turistia.


title: Simuna

text:
Simuna on kylä Laukaan kunnassa Keski-Suomessa.
Simunan kylä sijaitsee Laukaan kunnan itäreunalla hieman syrjässä muista Tarvaalan ja Lankamaan välissä. Parhaiten Simuna tunnetaan Simunankoskesta, jossa mm. presidentti Urho Kekkonen henkilääkärinsä, laukaalaisen Rikhard Sotamaan, kanssa kävi ahkerasti kalastamassa. Lievestuoreelta menee Simunaan lähes viivasuora tie Saarilammin läpi. Tie on rakennettu alun perin yksityistienä, jonka valtio lunasti 60-luvulla. Simunalla ja sen eteläpuolella olevalla Saarilammilla on yhteinen Simuna-Saarilampi-kyläyhdistys.


title: Hoho

text:
Hoho on kylä Laukaan kunnassa Keski-Suomessa.
Hoho on Metsolahden ohella toinen Laukaan eteläisimmistä kylistä. Se on saanut nimensä kylän läpi Lievestuoreen järveen laskevasta Hohon joesta. Kylän tunnetuin henkilö on edesmennyt olympiavoittaja ja kansanedustaja Sylvi Saimo. Hoholla toimi oma kyläkoulu vuoteen 2001 saakka. Kylä on asukasluvultaan Laukaan kunnan pienimpiä. Hoho sijaitsee lähellä Lievestuoreen taajamaa. Hoholla on oma toimiva kyläyhdistys.


title: Saarilampi

text:
Saarilampi on kylä Laukaan kunnassa Keski-Suomessa.
Saarilampi on kylä Lievestuoreen ja Hankasalmen välillä Lievestuoreen järven itärannalla. Saarilampi rajoittuu lännessä Lievestuoreen järveen, etelässä Lievestuoreeseen, idässä Hankasalmeen ja pohjoisessa Simunaan. Kylä on yksi Laukaan syrjäisimpiä ja kyläkoulu lakkautettiin jo vuosia sitten. Saarilammella ja Simunalla on yhteinen Saarilampi-Simunan kyläyhdistys.


title: USAC

text: USAC ("United States Automobile Club") on yhdysvaltalainen kilpa-autoilua hallinnoiva järjestö. Se perustettiin 1956 hallinnoimaan yhdysvaltojen kilpa-autoilua sitä edeltäneen AAA:n (American Automobile Association) päätettyä vetäytyä moottoriurheilutapahtumien järjestelystä ja hallinnoinnista. Vuosina 1956–1979 se hallinnoi USA:n kansallista rata-autoilun mestaruussarjaa ja 1956–1997 se toimi Indianapolisin 500 mailin ajon järjestäjänä.


title: USAC

text: Järjestön rooli pieneni huomattavasti vuonna 1978, jolloin kilpatallien omistajat Dan Gurneyn johdolla perustivat erimielisyyksien seurauksena kilpailevan CART-järjestön (Championship Auto Racing Teams). CART aloitti oman sarjansa järjestämisen 1979 ja vei mukanaan lähes kaikki USACin mestaruussarjan tallit ja nimekkäät kuljettajat A. J. Foytia lukuun ottamatta. USACin oma sarja lopetettiin kauden 1979 lopuksi, ja liitot saivat riitansa sovittua siten, että USAC jatkoi Indianapolis 500 -kilpailun järjestäjänä ja CART sisällytti sen oman sarjansa kilpailukalenteriin.


title: USAC

text: USAC toimi IRL-sarjaa hallinnoivana järjestönä sen irtauduttua CART-sarjasta, mutta muutamien sekaannusten jälkeen IRL otti itse vastuun sarjansa järjestelyistä. Se myös otti vastuun Indianapolis 500 -kilpailun järjestämisestä, joten USAC menetti viimeisenkin merkittävän järjestelytehtävänsä. Nykyään USACin toiminta rajoittuu joidenkin USA:n kansallisten ja alueellisten sarjojen järjestämiseen. Näistä merkittävimmät ovat Sprint Car -sarjat USAC Silver Crown Series, USAC Sprint Car Series sekä Midget-sarja USAC National Midget Series. Lisäksi se järjestää USA:n kansallista rallin mestaruussarjaa.


title: Harhala

text: Harhala on kylä Laukaan kunnassa Keski-Suomessa. Harhala sijaitsee Laukaan kirkonkylän ja Vihtavuoren taajamien välissä. Kylän alueelta löytyvät Kuhankosken erityisammattikoulu, Puustellin tuki r.y., suojeltu Kuhankosken voimalaitos ja Laukaan Rauhanyhdistys r.y:n toimitalo. Uusia kohteita ovat Keiteleen kanavan Kuhankosken sulku sekä Liisanniemen silta. Harhalassa sijaitsevan Kuhajärven rannalta löytyi vuonna 2003 Laukaan uusin kivikautinen kalliomaalaus. Harhalalla ei ole omaa kyläseuraa, eikä ole myöskään täysin selvää kuuluvatko edellä mainitut kohteet Harhalaan vai Kuhankoskeen.


title: Aikamatka

text: Aikamatka voi tarkoittaa ainakin seuraavia:


title: Haapala (Laukaa)

text:
Haapala on kylä Laukaan kunnassa Keski-Suomessa.
Haapala sijaitsee Laukaasta Äänekosken suuntaan Vatianjärven itärannalla. Haapalan naapurikylä etelässä on Kuusa ja pohjoisessa tulee vastaan Äänekosken raja ja Kapeenkoski, joka sijoittuu kahden kunnan, Laukaan ja Äänekosken alueille. Kapeenkoski on tunnettu retkeilykohde koskineen ja erittäin rikkaine muinaislöytöineen aina kivikaudesta lähtien. Haapalan kylä sijoittuu Keiteleen kanavan kahden sulun, Kuusaan ja Kapeenkosken välille.


title: Supernaiivi

text: Supernaiivi ("Naiv. Super") on vuonna 1996 ilmestynyt norjalaisen Erlend Loen läpimurtoromaani.


title: Supernaiivi

text: Kirjan 25-vuotias päähenkilö kokee eksistentialistisen kriisin ja tuntee kaiken merkityksettömäksi. Hän käyttää aikaansa merkityksettömään puuhasteluun terapiana: heittelee palloa seinää vasten, nakuttelee hakka-lelunsa palikoita ja tekee pitkiä listoja esimerkiksi asioista, joista hän tietää paljon, mutta jotka ovat tarpeettomia.


title: Supernaiivi

text: Teatterisovituksena kirja sai maailman kantaesityksensä Suomessa, Teatterikorkeakoulun näyttämöllä, vuonna 2001 Irene Ahon sovituksena ja ohjauksena. Myös ruotsinkielinen kantaesitys tehtiin Suomessa, kun Tobias Zilliacus ohjasi näytelmän Virus Teatteriin vuonna 2003. Kirja sovitettiin kuunnelmaksi Radioteatterille vuonna 2002. Siitä on tehty myös Tiina Lymin dramatisoima ja ohjaama näytelmä Ryhmäteatterille vuonna 2014.


title: Valkola

text:
Valkola on kylä Laukaan kunnassa Keski-Suomessa.
Valkolan kylä sijaitsee Vatian järven ja Peurunkajärven välisellä alueella, lähellä Peurungan kuntoutuslaitosta. Valkolassa on myös voimakkasti laajentunut kalanviljelylaitos ja kylän tunnetuin nähtävyys on Hitonhauta. Kylässä on suuri, yli 100-vuotias kyläkoulu ja toimiva Valkolan kyläyhdistys.


title: Kristian Agricola

text: Christian (Kristian) Agricola (Christianus Michaelis Agricola; 11. joulukuuta 1550 – 19. helmikuuta 1586) oli Tallinnan piispa vuosina 1583–1586 ja Mikael Agricolan ja tämän vaimon, Pirjo Olavintyttären (Birgitta Olafsdotter) ainut poika.


title: Kristian Agricola

text:
Christian kävi Turun katedraalikoulussa, jonka jälkeen hän lähti Saksaan opiskelemään Leipzigin ja Wittenbergin yliopistoissa. Palattuaan Suomeen hän toimi Turun katedraalikoulun rehtorina (1578–1583). Vuonna 1583 hänet nimitettiin Tallinnan piispaksi, ja hän meni naimisiin Elina Pietarintytär Flemingin kanssa. Viroon hän saapui kesällä vuonna 1584. 12. toukokuuta 1584 hänet aateloitiin, ja hän otti käyttöön nimeksi Christian Agricola till Villnäs.
Christian Agricola kuoli 19. helmikuuta 1586 ja on haudattu Tallinnaan.


title: Leinola (Laukaa)

text:
Leinola on kylä Laukaan kunnassa Keski-Suomessa.
Leinolan kylä sijaitsee Kuusveden ja Ahvenisjärven välissä Kuusaasta Äijälään päin mentäessä.


title: Leinola (Laukaa)

text: Leinolan ensimmäinen talo oli 1552 perustettu Leinola, myöhemmin Peltotalo, jonka isäntänä oli 1552-1579 Jussi Leinonen. Jussi Leinonen oli myös silloisen Laukaan pitäjän nimismies ja häneen juontavat mm. kahden Suomen presidentin, Martti Ahtisaaren ja Urho Kekkosen sukujuuret.


title: Juliste

text: Juliste (vanh. "afišši", , tai "plakaatti", , nyk. arkik. "posteri", ) on yleensä julkiselle paikalle tarkoitettu viestinnän väline, jota käytetään jonkin asian julkituomiseen tai mainostamiseen. Julisteen viesti voi olla pelkästään kuvallinen tai pelkästään kirjallinen, mutta useimmiten se on näiden yhdistelmä. Juliste kiinnitetään yleensä seinään, muuriin, ikkunaan, ilmoitustaululle tai muuhun näkyvään paikkaan, sillä julisteen tarkoituksena on kiinnittää huomiota.


title: Juliste

text: Kirjallispainotteisia julisteita sanottiin aikanaan julistuksiksi eli julkisiksi tiedonannoiksi, jotka olivat kaikelle kansalle osoitettuja asiakirjoja. Tällainen oli esimerkiksi Punainen julistus, joka annettiin vuonna 1905. Juliste voi olla myös esimerkiksi konferenssissa esillepantu kirjallinen tai kuvallinen esitys erotuksena suullisesta esityksestä. Juliste on useimmiten painettu paperille, muoville tai jollekin muulle alustalle. Käsintehtyjä julisteita on saatettu käyttää julistepylväissä, mutta vasta kivipaino ja värilitografia mahdollistivat julisteiden suuret painokset.


title: Juliste

text: Julistetaide on syntynyt 1800-luvun lopulla. Suomessa Akseli Gallen-Kallela oli ensimmäisiä julistetaiteen harrastajia. Häntä seurasivat pian monet muut taiteilijat, jotka saattoivat jopa erikoistua julistetaiteeseen. Vuosisadan vaihteen merkittäviin suomalaistaiteilijoihin kuuluivat muun muassa Alexander Federley (1865–1932) ja Oscar Furuhjelm (1880–1963).


title: Juliste

text: Nykyään julisteet ovat graafisen muotoilun tuotteita, joita kerätään ja joihin liittyen järjestetään näyttelyitä ja biennaaleja. Monilla museoilla ja arkistoilla on julistekokoelmia. Lahden taidemuseon yhteydessä toimii Julistemuseo.


title: Vihtavuori

text: Vihtavuori on taajama Laukaan kunnassa Keski-Suomessa. Vihtavuori sijaitsee noin 15 kilometriä Jyväskylästä pohjoiseen, Laukaan kirkonkylän suuntaan. Taajamassa oli vuoden 2016 lopussa 2 318 asukasta, joista 1 855 asui kylän keskuksessa. Vihtavuoren keskustassa on 1970-luvulla rakennetuista kerrostaloista koostuva alue, jota ympäröi pääosin eri-ikäiset rivitalo- ja omakotitaloalueet. Vihtavuoren rakennuskannasta iso osa on valmistunut 1970- ja 1980-luvuilla. Taajamaan on tehty myös paljon täydennysrakentamista, muun muassa Brittilänrannan asuinalue rakennettiin 2000- ja 2010-luvuilla.


title: Vihtavuori

text: Vihtavuoren peruspalveluihin kuuluvat peruskoulu, päiväkoti, neuvola, kauppa, pub-ravintola Vihtahousu, huoltoasema, parturikampaamo ja pizzeria Tähti-Ravintola. Alueella sijaitsee myös kuntosali ja nuorisotalo. Peruskoulun yläaste palvelee myös Leppäveden, Tarvaalan ja Vuonteen kylien yläasteikäisiä. Peruskoulussa oli vuoden 2008 syyskuussa yhteensä 457 oppilasta. Vihtavuoren päiväkoti sai julkisuutta 1970-luvulla, jolloin sieltä poistettiin Aku Ankka -lehdet ja otettiin tilalle lastenlehti Neuvosto-Karjalasta.


title: Vihtavuori

text: Urheiluseura Vihtavuoren Pamaus on lähtöisin Vihtavuoresta.


title: Vihtavuori

text: Vihtavuoren alueelta löydetyt punamultakalliomaalaukset kertovat, että Vihtavuoren alueella on oleskellut ihmisiä jo esihistorialliseen aikaan.


title: Vihtavuori

text: Vuonna 1920 perustetulla Valtion Ruutitehtaalla on merkittävä rooli Vihtavuoren kylässä ja sen historiassa. Vihtavuoren tehtaita alettiin rakentaa vuoden 1923 maaliskuussa ja ne vihittiin käyttöön 9. lokakuuta 1926. Samoihin aikoihin rakennettiin tehtaan ohella myös Vihtavuoren ensimmäiset virkailijoiden ja työläisten asuinrakennukset Ahlbackan tilan maille. Tehtaiden tarkoitus oli täyttää armeijan sodanaikaiset tarpeet, jota vaikeutti sodanaikainen työvoima- ja raaka-ainepula. Vuoteen 1925 asti Vihtavuoren seudun nimenä olikin Ahlbacka siellä sijaitsevan suuren tilan mukaisesti. Nimi muuttui ruutitehtaan toimikunnan sihteerin ja isännöitsijä Hackzellin kirjatessa pöytäkirjaan seudun nimeksi Vihtavuori.


title: Vihtavuori

text: Tehtaan nimi ja omistaja on vaihtunut useaan otteeseen. Tehdas oli nimeltään Nexplo Vihtavuori Oy, kun siellä tapahtui 28. toukokuuta 2002 kuolemaan johtanut räjähdysonnettomuus. Nykyisin tehdas kantaa nimeä Nammo Vihtavuori Oy ja se kuuluu Laukaan kunnan suurimpiin työnantajiin. Kesällä 2010 Patria ja Saab luopuivat omistusosuuksistaan Vihtavuoren tehtaassa, joten tehdas siirtyi kokonaan ranskalaisten omistukseen. 10.7.2013 Tehtaalla tapahtuneen vaaratilanteen takia Vihtavuori evakuotiin, räjähdystä ei kuitenkaan tapahtunut. Vuonna 2013 ranskalainen Eurenco myi tehtaan suomalais-norjalaiselle Nammolle. Ruutitehtaan toiminta on viime vuosina supistunut. Tällä hetkellä teollisuusalueella on erilaisia puolustusvälineteollisuuteen ja kemianteollisuuteen liittyviä teollisuusrakennuksia.


title: Vihtavuori

text: Tehtaan lähistöllä on tehtaan johtokunnan asuntoja vuosilta 1928–1929 sekä pari- ja rivitaloja, jotka on suunnitellut insinööri Hugo Karsten. Alueelle kuuluu myös 1930– ja 1940-luvuilla rakennettuja asuinrakennuksia. Alue on tyyliltään puistomaista ja pihojen sisäänajoteillä on porttirakennelmia. Vuonna 1982 alueesta tehtiin peruskorjauskokeilualue ja pääosa taloista korjattiin.


title: Vihtavuori

text: Valtion Ruutitehtaan vieressä sijaitsi aikoinaan Jyväskylän ja Suolahden välisen vuonna 1898 rakennetun radan Vihtavuoren liikennepaikka. Jyväskylä–Haapajärvi-rataosuus kulki vielä 1940-luvulla kauempana ruutitehtaasta osittain Hermannintien kohdalla ja sen itäpuolella. Sittemmin rata muutettiin nykyiselle paikalleen Jyväskyläntien länsipuolelle. Vihtavuoren (vuoteen 1925 saakka Ahlbackan) rautatieaseman ensimmäiset rakennukset tehtiin vuosina 1923 ja 1926. Rautatien muutostöiden yhteydessä asema siirrettiin 600 metriä aiemmalta paikaltaan lännemmäksi ja uusi asemarakennus valmistui vuonna 1962. Henkilöliikenne radalla lopetettiin vuonna 1987 ja tavaraliikenne Vihtavuoren liikennepaikalla vuonna 2002. Liikennepaikka lakkautettiin vuonna 2005 ja uusi asemarakennus siirtyi vuonna 2007 valtion kiinteistöyhtiölle Senaatti-kiinteistöt Oy:lle, joka myi sen edelleen. Vanhat rakennukset on purettu.


title: Vihtavuori

text: 1950–1960-lukujen vaihteessa alueelle rakennettiin pientalojen ohella muutama kerrostalo. 1970-luvulla Vihtavuoreen rakennettiin paljon rivi- ja pientaloja, ja taajaman keskustaan rakennettiin myös lisää kerrostaloja. Vuonna 1977 Vihtavuoreen rakennettiin kappeli.


title: Vihtavuori

text: 1980-luvulta lähtien rivi- ja omakotitaloja on rakennettu alueelle tiheään tahtiin. 2000- ja 2010-luvuilla rakennettiin omakotitaloista koostuva Brittilänrannan asuinalue ja vuonna 2018 Kuhamäen asuinalue johon rakennettiin myös Vihtavuoren toinen päiväkoti.


title: Vihtavuori

text: Maratonin EM-kultamitalisti Mikko Hietanen sekä viestihiihdon olympiakultamitalisti ja MM-hopeamitalisti Sirkka Vilander ovat Vihtavuoren urheiluseuran Vihtavuoren Pamauksen meneistyneimpiä urheilijoita. Myös elokuvaohjaaja ja Itsevaltiaat-sarjaa käsikirjoittanut Sami Hantula on kotoisin Vihtavuoresta.


title: Vihtavuori

text: Vihtavuoressa sijaitsee Laukaan seurakunnan kappeli, joka valmistui vuonna 1977. Vihtavuoressa toimii myös baptistiseurakunta.


title: Jenni Ahola

text: Jenni Kaarina Ahola (-Keskinen) (s. 25. maaliskuuta 1976 Tampere) on suomalainen malli, juontaja ja pr-henkilö sekä toimitusjohtaja. Hän voitti Suomessa Miss Internet -kisan vuonna 1997 ja osallistui Miss Hawaiian Tropic -kisaan Las Vegasissa. Ahola on muun muassa toiminut Olvi-tyttönä sekä esiintynyt elokuvissa "Ponterosa", "Kohtalon kirja" ja "Uuno Turhapuro – This Is My Life". Mallitoimisto Promodelin Jenni Ahola perusti 2004. Vuonna 2008 Ahola osti Lempäälän Ideaparkissa sijaitsevan vaateliike Tommy Hilfiger Concept Storen.


title: Jenni Ahola

text: Tampereella asuva Ahola on koulutukseltaan ylioppilas (1995) ja tradenomi (2004). Jenni oli naimisissa Ville Keskisen kanssa. Vuonna 2004 avioituneella parilla on tytär Klaudia Kaarina (s. 2008) ja poika Kristian (s. 2011).


title: Peter Høeg

text: Peter Høeg (s. 17. toukokuuta 1957 Kööpenhamina) on tanskalainen kirjailija.


title: Peter Høeg

text: Ennen kirjailijanuraa hän työskenteli muun muassa balettitanssijana ja merimiehenä. Hän teki kansainvälisen läpimurtonsa vuonna 1992 teoksella "Lumen taju", joka käännettiin englanniksi ja joka nousi myöhemmin kansainvälisille bestseller-listoille.


title: Peter Høeg

text: Høeg on perustanut Lolwe-säätiön, jolle hän lahjoittaa huomattavan osan tuloistaan. Säätiö rahoittaa naisten ja lasten tukemiseen tarkoitettuja hankkeita Afrikassa ja Tiibetissä. Time-lehti valitsi hänet yhdeksi eurooppalaisista sankareista. Sana Lolwe tarkoittaa äärettömyyttä, joka avautuu Victoriajärven yli länteen, taivaan ja maan kohtaamispaikkaan. Sana on luo-heimon kieltä. Høegin kenialainen puoliso kuuluu luo-heimoon.


title: Peter Høeg

text: Suomessa Høegin kustantaja on Tammi, ja monet hänen kirjoistaan ovat ilmestyneet Keltaisessa kirjastossa.


title: Välähdys

text: Välähdys on Malcolm Gladwellin vuonna 2006 ilmestynyt nopeaa päättelyä käsittelevä kirja, jossa perehdytään tarkemmin alitajuiseen, intuitiiviseen tai vaistomaiseen ajatteluun, jossa valinta tai päätös syntyy jopa millisekunneissa. Kyseessä ei ole kuitenkaan refleksimäinen reagointi, vaan aivoissa tapahtuva päätös, johon tietoisuudella ei ole suoraa pääsyä.


title: Välähdys

text: Teoksen pääteesit voidaan tiivistää seuraavasti:


title: Burbank

text: Burbank on kaupunki Kaliforniassa, Los Angelesin pohjoispuolella. Alueella on monien amerikkalaisten televisioyhtiöiden päämajoja ja elokuvastudioita. Kaupungissa asui vuoden 2010 väestönlaskennassa 103 340 ihmistä.


title: Töysän Veto

text: Töysän Veto on Töysässä toimiva urheiluseura. Seuran nimekkäin urheilija on moukarinheittäjä Olli-Pekka Karjalainen. Töysän Vedosta on lähtöisin myös salibandynpelaaja Henri Myllymäki. Veto on menestynyt hyvin mm. yleisurheilussa ja painonnostossa ja osallistunut salibandysarjoihin.


title: Töysän Veto

text: Töysän Vedossa toimii yleisurheilu-, painonnosto-, salibandy-, lentopallo-, ammunta-, hiihto- ja terveysliikuntajaosto.


title: Markku Markkula

text: Markku Antero Markkula (s. 15. heinäkuuta 1950 Kolari) on suomalainen poliitikko ja Euroopan alueiden komitean puheenjohtaja. Hän toimi Kansallisen Kokoomuksen kansanedustajana vuosina 1995–2003.


title: Markku Markkula

text: Markkula on koulutukseltaan tuotantotalouden diplomi-insinööri, joksi hän valmistui Teknillisestä korkeakoulusta vuonna 1979. Hän työskenteli vuodet 1972–1976 opintosihteerinä ja opintoneuvojana Teknillisessä korkeakoulussa ja vuodet 1979–1984 Suomen Teknillisen Seuran (STS) koulutussihteerinä ennen valintaansa Teknillisen korkeakoulun koulutuskeskus Dipolin johtajaksi vuonna 1984. Vaaleissa 1995 hän nousi eduskuntaan Uudenmaan läänin vaalipiiristä viimeisenä seitsemästä valitusta kokoomusedustajasta. Hän sai 4 209 ääntä. Hänet valittiin jatkokaudelle vaaleissa 1999, joissa hän sai 6 721 ääntä. Eduskunnassa ollessaan hän toimi varsinaisena jäsenenä sivistysvaliokunnassa ja tulevaisuusvaliokunnassa ja oli myös Yleisradion hallintoneuvoston jäsen. Markkula putosi eduskunnasta vuoden 2003 vaaleissa, minkä jälkeen hän palasi TKK Dipolin johtajaksi. Aalto-yliopiston aloitettua hän toimi yliopiston johdon neuvonantajana (nimikkeenään Advisor to the Aalto Presidents), mitä ennen hän työskenteli Aalto-yliopiston muutostiimissä.


title: Markku Markkula

text: Ennen kansanedustajuuttaan Markkula oli hankkinut poliittista kokemusta Espoon kaupunginvaltuustosta, jonka jäsen hän on ollut vuodesta 1981. Vuosina 1990–1992 ja loppuvuonna 2010 hän toimi kaupunginvaltuuston puheenjohtajana. Espoon kaupunkisuunnittelulautakunnan puheenjohtaja hän on ollut vuodesta 2004. Kokoomuksen sisällä hän on toiminut vuodet 1976–1977 ja vuodet 1989–1995 puoluehallituksen jäsenenä, vuodet 1984–1988 puolueen Espoon aluejärjestön puheenjohtajana ja vuodet 1990–1994 Uudenmaan Kokoomuksen puheenjohtajana. Opiskeluaikanaan hän oli Kokoomuksen opiskelijaliitto Tuhatkunnan varapuheenjohtaja vuonna 1975 ja puheenjohtaja vuonna 1976 sekä Teknillisen korkeakoulun ylioppilaskunnan varapuheenjohtaja vuonna 1974 ja puheenjohtaja vuonna 1975. Markkula valittiin Euroopan alueiden komitean (AK) puheenjohtajaksi helmikuussa 2015.


title: Markku Markkula

text: Markkula on toiminut myös muun muassa Tekniikan Akateemisten Liitto TEK:n, TIEKE Tietoyhteiskunnan kehittämiskeskuksen ja Suomen Vapaa-ajankalastajien Keskusjärjestön (SVK) puheenjohtajana sekä Alueiden komitean Suomen valtuuskunnan jäsenenä.


title: Markku Markkula

text: Markkula on julkaissut muutamia kirjoja. Vuonna 1997 ilmestyi kirja "Elinikäisen oppimisen hyvät käytännöt – intohimo oppia", jonka hän teki Riitta Suurlan kanssa, vuonna 1998 niin ikään Suurlan kanssa tehty "Vaikuttavat tulokset – opas kansainvälisten koulutusprojektien tulosten levityksestä" ja vuonna 2002 Suurlan ja Olli Mustajärven kanssa kirjoitettu "Developing and Implementing Knowledge Management in the Parliament of Finland". Vuosina 1998 ja 1999 ilmestyivät myös kahden ensiksi mainitun kirjan englanninnokset.


title: Markku Markkula

text: Markkula on ollut naimisissa vuodesta 1972. Hänellä on vaimonsa kanssa kolme lasta, yksi poika ja kaksi tytärtä. Sotilasarvoltaan hän on reservin luutnantti.


title: Luettelo televisiosarjan Simpsonit DVD-julkaisuista

text: Tämä on luettelo televisiosarjan "Simpsonit" DVD-julkaisuista. Kaikkia näistä ei ole julkaistu Suomessa eikä niillä ole suomenkielistä nimeä, ja joitain on voitu julkaista uudelleen eri versioina. Julkaisuja levittää Suomessa Svensk Filmindustrin tytäryhtiö FS Film.


text: Twentieth Century Fox ilmoitti keväällä 2015, että "Simpsonien" kausijulkaisuja ei tulevaisuudessa enää julkaista DVD:llä eikä blu-raylla, mutta kesällä 2017 yhtiö ilmoitti, että tuotantokausien julkaisu jatkuu.


text: Yhdysvalloissa on ilmestynyt seitsemäntoista ensimmäistä tuotantokautta sekä kahdeskymmenes kausi DVD-bokseina, samoin kuin Suomessakin. Seitsemästoista kausi julkaistiin Suomessa joulukuussa 2014. Kahdeksannentoista kauden Suomen-julkaisusta ei toistaiseksi ole tietoa. Tuotantokaudet ja Suomen-julkaisupäivät:


text: Kausien 1–18 julkaisut ovat "keräilijän versioita" (), ja ne sisältävät erilaista taustamateriaalia, kuten tekijöiden kommenttiraitoja, poistettuja kohtauksia, pienoisdokumentteja ja mainoksia.


text: Kahdennestakymmenennestä kaudesta alkaen Simpsoneita on esitetty Yhdysvalloissa teräväpiirtona. Sarjan blu-ray-versioita on toistaiseksi julkaistu (DVD-versioiden rinnalla) ainoastaan Yhdysvalloissa ja Australiassa: kaudet 13–17 ja 20. Suomessa nämä kaudet on julkaistu ainoastaan DVD:nä.


text: Sisältää neljä Kauhujen talo -jaksoa.Sisältää viisi joulu- tai talviaiheista jaksoa eri kausilta.Sisältää neljä juhlinta-aiheista jaksoa eri kausilta.Sisältää neljä jouluaiheista jaksoa.Sisältää neljä jaksoa ja koosteen Tähtien sota -viittauksista sarjassa.Neljä jaksoa Homerin ja Margen suhteesta. (Julkaistu 9.3.2007.)Sisältää elokuva-aiheisia jaksoja.Neljä musiikkiaiheista jaksoa.Sisältää neljä työelämään liittyvää jaksoa.


title: 2090-luku

text: 2090-luku on tuleva vuosikymmen, joka alkaa 1. tammikuuta 2090 ja päättyy 31. joulukuuta 2099. Vuosikymmen on 2000-luvun viimeinen vuosikymmen.


title: Pistis Sofia

text: Pistis Sofia (kreikkaa: "Usko viisaus") on laajin säilynyt gnostilainen kirjoitus. Siitä on säilynyt viisi koptinkielistä kopiota, jotka tutkijat ovat ajoittaneet noin vuosiin 250-300. Kirjoitus on osa ns. Askewin koodeksia, jonka British Museum osti vuonna 1785.


title: Pistis Sofia

text: "Pistis Sofia" kertoo ylösnousseen Jeesuksen opetuksista oppilailleen, joihin lukeutuvat muun muassa Magdalan Maria, Maria, Jeesuksen äiti sekä Martta. Kirjoitus kertoo muun muassa taivaan monimutkaisesta rakenteesta ja hierarkioista. Kirjoituksen mukaan Jeesus opetti oppilaitaan yksitoista vuotta ylösnousemuksena jälkeen, ja pystyi tuona aikana opettamaan heille ensimmäisen tason mysteerit.


title: Pistis Sofia

text: Kirjoitus käsittää kuusi kirjaa, yhteensä 148 lukua, ja on pisin tunnettu gnostilainen teksti. Se alkaa vertauksella, joka kertoo rinnakkaisesti Jeesuksen kuolemasta ja ylösnousemuksesta, ja kuvaa sielun alaslaskeutumista ja ylösnousemista. Tämän jälkeen kuvataan gnostilaisen kosmologian tärkeitä hahmoja. Lopulta kirjoitus luettelee 32 lihallista himoa, jotka ihmisen on voitettava ennen kuin pelastus on mahdollista.


title: Pistis Sofia

text: Kirjoituksen nimi "Pistis Sofia" on salaperäinen, ja se voitaisiin kääntää "Uskon viisaudeksi", "Viisaudeksi uskossa" tai "Uskoksi viisaudessa". Gnostilaisen mytologian kontekstin huomioon ottaen oikeampi käännös saattaisi olla "Sofian usko", koska gnostilaisille Sofia oli naispuolinen jumalhahmo, ei pelkästään sana 'viisaudelle'.


title: Coventry City FC

text: Coventry City Football Club, lempinimeltään "Sky Blues" on jalkapalloseura Coventrysta, Englannista. Coventry oli yksi vuonna 1992 perustetun Englannin Valioliigan alkuperäisjoukkueista. Kaudella 2018–2019 se pelaa Englannin kolmanneksi ylimmällä sarjatasolla ykkösliigassa. Coventry Cityn managerina toimii Mark Robins.


title: Coventry City FC

text: Coventry pelasi Englannin pääsarjassa vuosina 1967–2001, sijoittuen parhaimmillaan kuudennelle sijalle. Joukkueen historian suurin saavutus on FA Cupin voitto kaudella 1986–87. Loppuottelussa Coventry kaatoi Tottenham Hotspurin jatkoajan jälkeen numeroin 3–2. Coventry ei kuitenkaan päässyt seuraavalla kaudella pelaamaan Cup-voittajien Cupia, koska UEFA oli kieltänyt englantilaisjoukkueiden osallistumisen eurooppalaisiin seurajoukkueiden turnauksiin.


title: Coventry City FC

text: Vuodesta 1899 vuoteen 2005 Coventry pelasi kotiottelunsa Highfield Roadilla. Stadion oli aikoinaan ensimmäinen täysin katettu stadion Englannissa. Tämän jälkeen joukkue siirtyi pelaamaan 32 500 -paikkaiselle Ricoh Arenalle, joka avattiin elokuussa 2005. Vuonna 2013 seuran omistajat eivät päässeet sopimukseen stadionin vuokrasta ja joukkue siirtyi vuokralle Northamptonin Sixfields Stadiumille.


title: Coventry City FC

text: Tammikuussa 2005 seuran johdon ehdotus vaihtaa seuran logo modernimpaan herätti kovaa vastarintaa seuran kannattajien keskuudessa. Kannattajien painostuksesta seuran johto veti pois esityksensä logon vaihtamisesta.


title: Coventry City FC

text: 14. joulukuuta 2007 seura oli vain puolen tunnin päässä selvitystilaan joutumisesta. Seuran velkojen arvellaan olevan jopa 38 miljoonaa puntaa. Seuran pelasti entisen ammattilaisjalkapalloilija Ray Ransonin ja hedgerahastoyhtiö SISUn hyväksytty ostotarjous.


title: Coventry City FC

text: Seura joutui stadionin omistajaosapuolen kanssa riitaan vuokrasta ja siksi siirtyi väliaikaisesti pelaamaan Sixfields Stadium stadionille Northamptoniin kauden 2013–14 alussa. Riita sovittiin elokuussa 2014 ja seura palasi kotiotteluihin Ricoh Areenalle.


title: Audi 100

text: Audi 100 oli Audin vuosina 1968–1994 valmistama edustusluokan henkilöautomalli. Viimeisen sukupolven edustaja nimettiin kesällä 1994 uuden nimeämiskäytännön (AX) mukaan A6:ksi, jonka nimisenä auton valmistus on jatkunut.


title: Audi 100

text: Audi 100:n ensimmäinen sukupolvi esiteltiin marraskuussa 1968 ja markkinoille se ehti seuraavana vuonna. Kyseessä oli tällöin suurin Audi-merkin alla myyty henkilöauto. C1-pohjalevylle valmistettua autoa myytiin kaksi- ja neliovisina sedaneina sekä coupé-mallina.


title: Audi 100

text: Toinen sukupolvi (Typ43 C2) tuli markkinoille vuonna 1977. Tällöin Audi esitteli myös ensimmäisenä maailmassa viisisylinterisen bensiinimoottorin. Hieman myöhemmin saataville tuli myös viisisylinterinen dieselmoottori. Coupé-mallin valmistus lopetettiin ja sen tilalle tuli Avant-nimellä markkinoitu viisiovinen hatchback-malli. Yhdysvalloissa autoa myytiin Audi 5000 -nimeillä. Vuonna 1977 valmistettiin myös miljoonas Audi 100 -malli. Vuonna 1980 esiteltiin Audi 200, joka oli 100-mallin turboahdetulla moottorilla varustettu huippumalli.


title: Audi 100

text: Kolmas sukupolvi (Typ44 C3) tuli markkinoille 1982. Muotoilultaan auto oli selvästi aikaisempaa pyöreämpi ja korin ilmanvastuskertoimeksi ilmoitettiin perusvarusteisena ainoastaan 0,30. Sedan-mallia ei valmistettu enää kaksiovisena versiona, mutta uusi korivaihtoehto oli Avant-farmarimalli. Vuonna 1988 esiteltiin C3:n facelift-versio ja seuraavana vuonna 1989 ensimmäinen suoraruiskutteinen turbodieselmoottori: 2,5-litrainen 120-hevosvoimainen (261 Nm) voimanlähde. Audi 100 valittiin Vuoden Autoksi Euroopassa 1983.


title: Audi 100

text: Neljäs sukupolvi tuli markkinoille vuonna 1990 ja seuraavana vuonna esiteltiin uusi Avant-malli. Audi 100 C4:stä on valmistettu myös S4-versiota, jota oli saatavana 2,2 litran turbomoottorilla sekä 4,2-litraisella V8-moottorilla. Vuoden 1994 kesällä Audi muutti mallisarjojensa nimiä, ja myös Audi 100 sai uuden Audi A6 -nimen. C4-koriin Audi tarjosi ensimmäistä kertaa nelivedon yhteyteen dieselmoottoria vuodesta 1994 alkaen.


title: Audi 100

text: Vuonna 1989 esiteltiin Audi 100 Sport, joka erosi muista malleista sporttisemman sisustan (urheiluistuimet, lisämittarit, sähköikkunat ja suksiluukku vakiona) sekä ulkoisesti lokasuojan kaarien osalta (samat kuin Audi 200 Quattro 20V -mallissa). Myös kattoluukku oli vakiovarusteena. Mallia valmistettiin sedanina sekä Avantina yhteensä noin 3 500 kappaletta


title: Audi 100

text: Audi 100 Sportia tarjottiin kahdella eri moottoriversiolla tehoiltaan 136 hevosvoimaa (2 309 cm³) ja turbolla varustettuna 165 hevosvoimaa (2 226 cm³).


title: Audi 100

text: Vetotapana oli joko etuveto tai quattro-neliveto. Alusta oli 15 milliä normaalia Audi 100:aa matalampi.


title: Nihon-shiki

text: Nihon-shiki tai Nippon-shiki () on romanisaatiojärjestelmä, jota käytetään japanin translitteroinissa latinalaisille aakkosille. ISO on tehnyt Nihon-shikistä ISO 3602 strict -standardin.


title: Nihon-shiki

text: Nihon-shikin kehitti Aikitsu Tanakadate vuonna 1885, ja se on Hepburniä vanhempi romanisaatiojärjestelmä. Tanakadaten aikomus oli täysin korvata Japanin kanji- ja kanakirjoitus romanisoidulla kirjoituksella, koska hän uskoi tämän auttavan japanilaisia kilpailussa länsimaisia kulttuureita vastaan. Koska järjestelmä kehitettiin japanilaisten omaan käyttöön heidän oman kielensä romanisaatiossa, se on paljon säännönmukaisempi kuin Hepburn ja toisin kuin Hepburn, se ei yritä helpottaa englannin puhujien japanin kielen ääntämistä.


title: Nihon-shiki

text: Nihon-shikiä seurasi samantapainen järjestelmä, Kunrei-shiki. Nihon-shikin ja Kunrei-shikin ero on niiden tavutus ja moderni ääntämys. Modernissa standardoidussa japanissa tavuparien di/zi ぢ/じ, du/zu づ/ず, dya/zya ぢゃ/じゃ, dyu/zyu ぢゅ/じゅ, dyo/zyo ぢょ/じょ, wi/i ゐ/い, we/e ゑ/え, kwa/ka くゎ/か, gwa/ga ぐゎ/が ääntäminen on muuttunut identtiseksi. Esimerkiksi "kanadukai" (Nippon-shiki) かなづかい äännetään modernissa japanissa "kanazukai".


title: Nihon-shiki

text: Nihon-shikiä pidetään Japanin romanisaatiojärjestelmistä kaikkein säännönmukaisimpana, koska se säilyttää tiukan muodon: "yksi kana, kaksi kirjainta" vokaalikanoja lukuun ottamatta.


title: EC Comics

text: Entertaining Comics, yleisesti tunnettu nimellä EC Comics, oli amerikkalainen sarjakuvakustantamo. Se julkaisi 1950-luvulla sarjakuvamuotoista kauhua, rikosviihdettä, satiiria, sotafiktiota ja scifiä, kunnes sensuuri pakotti sen keskittymään huumorilehti Madiin. Kustantamon omisti alun perin Maxwell Gaines ja myöhemmin hänen poikansa William Gaines.


title: EC Comics

text: Vuonna 1944 perustetun kustantamon nimi oli aluksi Educational Comics. Sen oli tarkoitus julkaista sarjakuvamuotoista valistusmateriaalia tieteestä, historiasta ja Raamatusta kouluille ja kirkoille. Kun perustaja Max Gaines kuoli 1947, hänen poikansa William peri kustantamon. Kustantamon nimi muutettiin Entertaining Comicsiksi ja samalla sen linja muuttui: se julkaisi vuodesta 1949 alkaen kauhu-, sota-, scifi- ja dekkarisarjoja. Sarjoista tuli erittäin suosittuja.


title: EC Comics

text: 1940-luvun loppupuolella julkinen mielipide oli alkanut kääntyä sarjakuvia vastaan, koska niiden epäiltiin antavan lapsille huonoja vaikutteita. Suuret kustantamot perustivat Comics Code Authority-nimisen liiton valvomaan sarjakuvien sisältöä. EC joutui vaikeuksiin, sillä sen oli vaikea saada Comics Coden määrittelemää säännöstöä rikkovia sarjakuviaan levitettyä monien jälleenmyyjienkin liityttyä CCA:han. Vuoteen 1956 mennessä EC oli joutunut luopumaan kaikista lehdistään huumorilehti Madiä lukuun ottamatta. Nykyisin Madin jälkeen ehkä tunnetuin kustantamon julkaisemista lehdistä on Tales from the Crypt -kauhusarjakuva, josta on tehty tv-sarjoja ja elokuvia.


title: Majakanvartija

text: Majakanvartija on Marko Haavisto & Poutahaukat -yhtyeen seitsemäs pitkäsoitto, joka julkaistiin 17. maaliskuuta 2010.


title: Tropojë

text: Tropojë on kaupunki Koillis-Albaniassa noin viisi kilometriä Kosovon rajalta. Tropojë sijaitsee Kukësin maakunnsa. Kaupungissa on joitain rakennuksia ottomaanien ajalta. Kuuluisin tropojëlainen on Albanian pitkäaikainen pääministeri Sali Berisha.


title: Pogradec

text: Pogradec eli Pogradeci on kaupunki Itä-Albaniassa Ohridjärven rannalla. Se on suosittu rantalomakohde. Vuonna 2004 väestönlaskennassa kaupungissa oli 23 700 asukasta.


title: Pogradec

text: Kaupungin historia alkaa illyrialaisheimojen ajoilta. Läheisellä kukkulalla on Kalaja e Podgradecit -niminen illyrialaisten linnoitus 500-luvulta eaa. Sitä ovat miehittäneet vuosisatojen varrella lukemattomat armeijat. Albanialle se on kuulunut vuodesta 1912. Kommunistihallinnon aikana kaupunki oli korkeiden virkamiesten ja Enver Hoxhan suosima lomapaikka.


title: Pogradec

text: Järvi- ja vuorimaisemien lisäksi Podgarecin nähtävyyksiin kuuluvat illyrialaisten linnoituskukkula, roomalaisajoilta peräisin oleva Golikin kaarisilta ja sen yli kulkeva Via Ignatia (Rooman ja Konstantinapolin yhdistäneen tien jäänne) sekä varhaiskristillinen Linin basilika, jonka mosaikkiilattia on erityisen hieno.


title: Meksikon–Yhdysvaltain sota

text: Meksikon–Yhdysvaltain sota oli vuosien 1846 ja 1848 välillä käyty sota Yhdysvaltojen ja Meksikon välillä. Sota oli alkanut kiistoista liittyen Texasin asemaan Texasin vallankumouksen jälkeen ja Texasin tasavallan liityttyä Yhdysvaltoihin vuonna 1845. Selkkaus maiden vastaisella rajalla johti Yhdysvaltojen sodanjulistukseen ja taistelujen jälkeen Meksikon pääkaupunki Méxicon miehitykseen. Sodan päätti Guadalupe-Hidalgon rauhansopimus, jolla Meksiko luopui alueistaan Ylä-Kaliforniassa, Uuden Meksikon alueella ja Rio Granden pohjoispuolella. Meksiko menetti näin yli puolet sotaa edeltäneistä maistaan.


title: Meksikon–Yhdysvaltain sota

text: Nykyisen Texasin eli silloisen Tejasin alueelle oli alkanut saapua yhdysvaltalaisia siirtolaisia 1800-luvun alussa. Meksiko yritti lopulta saattaa raja-alueensa tiiviimmin oman valtansa alle kannustamalla meksikolaisia siirtolaisia asettumaan alueelle ja kieltämällä yhdysvaltalaisten siirtolaisten saapumisen vuonna 1830. Yhdysvaltalaiset siirtolaiset pitivät Meksikon kasvavaa vaikutusvaltaa uhkana ja kun Antonio López de Santa Anna kaatoi Gómez Faríasin Texasin siirtolaiset julistautuivat muutamien meksikolaisten liberaalien tukemana riippumattomaksi Texasin tasavallaksi vuonna 1835. Santa Anna yritti kukistaa tasavallan Texasin vallankumouksen aikana, mutta hän jäi vangiksi San Jacinton taistelussa. Santa Anna vapautettiin vuonna 1837 hänen luvattuaan olla hyökkäämättä uudestaan ja vaikka hän myöhemmin julisti lupauksensa pätemättömäksi, uutta sotaretkeä ei järjestetty ja Texasin tasavallan itsenäisyys säilyi.


title: Meksikon–Yhdysvaltain sota

text: Texasin vallankumouksen jälkeen Meksikossa vallitsi poliittinen kriisi ja Santa Anna päätyi lopulta maanpakoon. Samoihin aikoihin Yhdysvalloissa oli alettu esittää Texasin liittämistä Yhdysvaltoihin. Ajatusta oli aluksi vastustettu, koska Texas olisi lisännyt Yhdysvaltojen orjaosavaltioiden määrää. Kun Yhdistynyt kuningaskunta alkoi kuitenkin sekaantua asioihin pyrkien vahvistamaan Texasin itsenäisyyttä Yhdysvaltoja vastaan, mielipiteet kääntyivät liitoksen puolelle. James Knox Polk valittiin presidentiksi hänen luvattuaan liittää Texas Yhdysvaltoihin ja äänestyksen asiasta järtjesti väistyvä presidentti John Tyler. Yhdysvaltojen kongressi päätti liitoksesta vuonna 1. maaliskuuta 1845. Meksiko ei ollut tunnustanut Texasin itsenäisyyttä saatikka sen liittämistä yhdysvaltoihin, mutta maa ei kyennyt myöskään järjestämään sotaretkeä vaikutusvaltansa palauttamiseksi. Yleinen mielipide Meksikossa oli Yhdysvaltojen vastainen. Presidentti José Joaquín de Herrera oli yrittänyt neuvotella Yhdysvaltojen kanssa, mutta joulukuussa 1845 armeija syrjäytti hänet nostaen valtaan kenraali Mariano Paredesin.


title: Meksikon–Yhdysvaltain sota

text: Tilanne Texasin rajalla kärjistyi pian vallankaappauksen jälkeen. Yhdysvallat oli keskittänyt joukkoja Rio Granden varrelle, kun taas meksikolaisten mielestä raja kulki Nuecesjoella. Huhtikuussa 1846 yhdysvaltalaisten ja meksikolaisten joukkojen välillä käytiin yhteenotto, jota Yhdysvallat käytti syynä sodanjulistukselle Meksikolle. Kenraali Zachary Taylorin johtamat joukot ottivat yhteen pienen meksikolaisen ratsuväen osaston kanssa ja yksi amerikkalainen kuoli. Polk vei esityksen sodanjulistuksesta kongressille, joka hyväksyi sen 13. toukokuuta 1846.


title: Meksikon–Yhdysvaltain sota

text: Sodan ensimmäisen kolmen kuukauden aikana yhdysvaltalaiset etenivät Meksikoon kolmena armeija-osastona. Ensimmäinen niistä eteni Stephen Watts Kearnyn johdolla Arizonaan, New Mexicoon ja lopulta Kaliforniaan vallaten San Diegon ja Los Angelesin. Kaksi muuta armeija-osastoa valtasivat Saltillon ja Monterreyn seudut Zachary Taylorin johdolla. Montereyssa amerikkalaiset kävivät kiivaan taistelun Pedro de Ampudian johtamia meksikolaisia vastaan, mutta Ampudian oli lopulta antauduttava.


title: Meksikon–Yhdysvaltain sota

text: Pohjois-Meksikon voittojen jälkeen alettiin suunnitella Méxicon kaupungin valtausta. Sodan kuluessa Parades oli osoittautunut kyvyttömäksi komentajaksi ja Meksikon kongressi kutsui maanpaossa olleet Santa Annan ja Gómez Faríasin takaisin Meksikoon toivoen näiden kahden entisen kilpakumppanin voivan pelastaa maan ahdingostaan. Yhdysvallat oli saartanut Meksikon mereltä, mutta Santa Annan sallittiin tarkoituksellisesti päästä maahan Veracruzin kautta, koska tämän saapumisen toivottiin aiheuttavan entistä enemmän poliittista sekaannusta Meksikossa. Meksikossa Santa Anna valittiin presidentiksi joulukuussa 1846 ja hän otti komentoonsa maan armeijan. Rahaa armeijaa varten saatiin takavarikoimalla kirkon omaisuutta. Tämä johti konservatiivien kapinaan pääkaupungissa helmikuussa 1847, mutta Santa Annan onnistui rauhoittamaan tilanne erottamalla hallinnon johtoon asettunut Gómez Farías.


title: Meksikon–Yhdysvaltain sota

text: Santa Anna oli lopulta saanut kokoon 20 000 miehen armeijan ja helmikuussa 1847 hän marssi pohjoiseen Taylorin joukkoja vastaan. Käydyn Buena Vistan taistelun jälkeen meksikolaisten oli kuitenkin vetäydyttävä. Yhdysvaltalaiset päättivät tällä välin avata uuden rintaman meksikolaisia vastaan. Meksikolaiset eivät suostuneet neuvottelemaan ja Polk pelkäsi pitemmän sodan vahvistavan Taylorin asemaa, jota Polk piti mahdollisena kilpailijanaan tulevissa presidentinvaaleissa. Uusi rintama avattiin kenraali Winfield Scottin joukkojen noustessa maihin lähellä Veracruzin kaupunkia 9. maaliskuuta. 12 000 yhdysvaltalaista piiritti kaupunkia kolmen viikon ajan ennen sen antautumista 29. maaliskuuta, jolloin yhdysvaltalaiset alkoivat edetä kohti pääkaupunki Méxicoa.


title: Meksikon–Yhdysvaltain sota

text: Santa Anna vastasi Scottin muodostamaan uhkaa marssien tätä vastaan ja kohtaamalla yhdysvaltalaiset tappioon päättyneessä Cerro Gordon taistelussa 18. huhtikuuta. Vetäytyvien meksikolaisten perässä saapuvat yhdysvaltalaiset valtasivat Jalapan ja Pueblon saapuen Méxicon tuntumaan elokuussa. Santa Annan joukot voitettiin jälleen kerran Churubuscon ja Molina del Reyn taisteluissa. Santa Anna ja suurin osa Meksikon armeijasta karkasivat lopulta maaseudulle, jossa he jatkoivat vastarintaa pieninä ryhminä. Nyt puolustamatta jääneen Méxicon asukkaat yrittivät järjestää vastarintaa eteneville yhdysvaltalaisille. Etenkin Chapultepecin linnan taistelusta tuli meksikolaisen kansallistunteen symboli. Vastarinta oli kuitenkin lopulta turhaa ja kaupunki antautui linnan menetyksen jälkeen yhdysvaltalaisille.


title: Meksikon–Yhdysvaltain sota

text: Méxicon menetyksen jälkeen ei ollut täysin selvää, kenellä oli valtuus neuvotella rauhasta Yhdysvaltojen kanssa. Santa Anna oli eronnut presidentin virasta ja paennut maasta. Lopulta 27. syyskuuta korkeimman oikeuden tuomari Manuel de la Peña valittiin uudeksi presidentiksi ja hän pystytti uuden hallituksen Querétarossa. Neuvottelut rauhasta alkoivat tammikuussa 1848. Yhdysvaltojen puolella neuvotteluista vastasi Nicholas Trist. Guadalupe-Hidalgon rauhansopimus allekirjoitettiin 2. helmikuuta 1848. Meksiko menetti kaikki alueensa Rio Granden pohjoispuolella, minkä lisäksi maa luopui Uuden Meksikon ja Ylä-Kalifornian alueista. Menetetyt alueet vastasivat yli puolta Meksikon sotaa edeltäneestä alueesta. Kokoa alueella oli yli 1 300 000 km². Laiha lohtu oli Meksikon korvauksena maistaan saamat 15 miljoonaa dollaria, varsinkin kun Kaliforniasta löytyi kultaa rauhaa seuranneena vuonna. Yhdysvaltojen menestyksen osaltaan mahdolliseksi tehnyt Meksikon poliittinen sekaannus jatkui vielä vuosikymmeniä sodan jälkeen.


title: Meksikon–Yhdysvaltain sota

text: Yhdysvalloissa sotasankariksi nousseesta Zachary Taylorista tuli presidentti vuonna 1849. Yhdysvalloissa suureksi poliittiseksi kysymykseksi nousi orjuus Meksikolta vallatuilta alueilla. Orjuuskysymyksen kärjistyttyä lopulta Yhdysvaltain sisällissodaksi 1860-luvulla molemmilla puolilla taisteli Meksikon vastaisen sodan aikana harjaantuneita sotilaita.


title: Milan Panić

text: Milan Panić (, s. 20. joulukuuta 1929, Belgrad, Serbia) on alkujaan yhdysvaltainserbialainen liikemies, monimiljonääri, erään farmasiayhtiön johtaja Amerikassa. Yhtiö toimi Kaliforniassa ja sen nimi oli ICN. Serbian äärinationalistisella politiikalla ratsastava kovan linjan poliitikko Slobodan Milošević kutsui Panićin maan presidentiksi hoitamaan maan taloutta ja kiillottamaan maan kuvaa länteen päin. Panić alkoi toimia pian maassa Miloševićin kaatamiseksi asettuen ehdokkaaksi Miloševićia vastaan, mutta Milošević esti Panićin vaalimainonnan. Tämän jälkeen Panić erosi Jugoslavian pääministerin virasta ja palasi Yhdysvaltoihin.


title: Jay Kay

text: Jay Kay (oik. Jason Luís Cheetham, s. 30. joulukuuta 1969 Stretford, Manchester) on brittiläinen funk-muusikko. Hän on Jamiroquai-yhtyeen perustajajäsen, laulunkirjoittaja ja laulaja.


title: Jay Kay

text: Kay kasvoi juutalaisen äitinsä Karen Kayn ja isäpuolensa James Royalin kanssa. Hän ei tavannut biologista, portugalilaista isäänsä ennen vuotta 2003. Kay kouluttautui Oakhamin itsenäisessä koulussa Rutlandissa, ja vietti 13-vuotiaana kuusi kuukautta Thaimaassa isäpuolensa kanssa.


title: Jay Kay

text: Jay kuuli kouluikäisenä, että hänellä oli ollut kaksoisveli, joka oli kuollut kuuden viikon ikäisenä ja isä jota hän ei ollut koskaan tavannut. Koska Kay ei ollut koulupoika-tyyppinen, hän joutui säännöllisesti vaikeuksiin koulussa, ja täytettyään 15 vuotta hän lähti kotoaan.


title: Jay Kay

text: Asuessaan kaduilla ja elättääkseen itsensä Kay turvautui näpistelyyn ja tekemään pimeitä töitä. Vuonna 1989 hän löysi itselleen käyttämättömän taksivarikon, jossa hän kuvaili olevan reikiä katossa eikä lainkaan sähköä. Siellä asuessaan Kay päätyi nujakkaan jossa häntä kaasutettiin kasvoille ja miltei puukotettiin, jonka jälkeen Kay pidätettiin ja häntä syytettiin ryöstöstä jonka hän kielsi tehneensä.


title: Jay Kay

text: Kotiin palatessaan Kay päätti muuttaa elämänsä alkaen nauhoittaa demoja (käyttäen rumpukonetta ja vapaata studioaikaa) ja kirjoittaa sanoituksia. Samoihin aikoihin hän sepitti nimen Jamiroquai sekä suunnitteli Buffalo Man -logon. Nimi perustuu Amerikan alkuperäiskansan, irokeesien nimeen, ja 'jam' osa tulee jammailusta.


title: Jay Kay

text: Vuonna 1992 Kay perusti Jamiroquain jonka alkuperäisjäseninä olivat Toby Smith, Stuart Zender, Nick Van Gelder ja Wallis Buchanan.


title: Jay Kay

text: Jamiroquai on myynyt yli 20 miljoonaa albumia, ja on viettänyt yhteensä 162 viikkoa Ison-Britannian singlelistalla viimeisen 14 vuoden aikana. Kayn henkilökohtaisen varallisuuden on sanottu olevan n. 40 000 000 puntaa. Jay Kay oli Sunday Times -lehden kokoomalla vuonna 2004 julkaistulla rikkaimpien listan sijalla 950.


title: Jay Kay

text: Ensimmäisen single, "When You Gonna Learn", valtavan suosion jälkeen solmittiin 1,9 miljoonan dollarin ja kahdeksan albumin sopimus Sony Recordsin kanssa. Yhtyeen ensimmäinen albumi, "Emergency on Planet Earth", meni nopeasti kaupaksi ja Jamiroquain uniikki tyyli oli pian ilmeistä. Monia Jamiroquain edustama erilainen musiikkityyli ei kuitenkaan viehättänyt.


title: Jay Kay

text: Yhtyeen kolmas albumi "Travelling without Moving" sai pian osakseen kansainvälistä huomiota mullistavalla videollaan kappaleelle "Virtual Insanity", joka toi Jamiroquaille neljä MTV-palkintoa. Heidän neljäs albuminsa "Synkronized" menestyi aivan yhtä hyvin, ja se nauhoitettiin Kayn kotistudiossa hänen 500 vuotta vanhan, 11 makuuhuoneen Buckinghamshiressä sijaitsevan kartanonsa puutarhassa. Vaikkakin lehdistö useimmiten keskittyy hänen intohimoonsa autoja kohtaan, hänen kartanoonsa ja/tai rakkauselämäänsä, niin Jason Kay on elinympäristöllisesti valveutunut ja on lahjoittanut suuren määrän rahojaan Greenpeacelle ja Friends Of The Earthille, kuin myös kodittomien hyväntekeväisyyteen.


title: Jay Kay

text:
Kun neljättä levyä tuotettiin, yhtyeen jäsen Stuart Zender erosi Jamiroquaista epäselvistä syistä (monet arvelevat, että syy lähtöön oli joko Zenderin rakkauselämä tai ratkaisemattomat raha-asiat. Jotkut fanit ovat sitä mieltä, että Zenderin erotti levy-yhtiö, koska hän oli liian vaikutusvaltainen jäsen yhtyeessä). Eroamisen takia Kay hylkäsi lähes kokonaisen albumin verran työtä eliminoidakseen albumista kaikki jäljet Stuart Zenderin soittamisesta.
Kaylla on jäljellä vielä monia vuosia musiikkialalla, ja hänen kuultiin äskettäin sanoneen, että hän haluaisi mielellään yhtyeensä jatkavan musiikin tekemistä vielä toiset 15-20 vuotta.


title: Corey Beaulieu

text: Corey King Beaulieu (s. 22. marraskuuta 1983 Brunswick, Maine, Yhdysvallat) on yhdysvaltalainen kitaristi, joka soittaa metalliyhtyeessä Trivium. Beaulieu aloitti kitaransoiton 14-vuotiaana, ja hänen suurimpia musikaalisia vaikutteita ovat olleet Metallica, Megadeth, Pantera ja Iron Maiden. Yksi ensimmäisistä häneen vaikuttaneista rock-yhtyeistä oli Guns N’ Roses. Triviumin lisäksi Beaulieu on esiintynyt Roadrunner Recordsin (Triviumin levy-yhtiö) kokoamalla "" -albumilla, jolla hän soittaa toista kitaraa King Diamondin laulamassa kappaleessa "In the Fire". Hänen esikuviinsa kuuluu muun muassa Megadethissä soittanut Marty Friedman.


title: Corey Beaulieu

text: Beaulieu liittyi Triviumiin vuonna 2003 ja soitti yhtyeen toisella albumilla "Ascendancy". Ensimmäinen kappale, jonka säveltämisessä hän oli mukana, on albumin 7. raita "Like Light to the Flies". Beaulieun bändiin liittymisen jälkeen Triviumin suosio on kasvanut tasaisesti, joka näkyy muun muassa yhtyeen tyylisuunnalta hieman uudenlaisen Trivium-albumin "The Crusaden" (2006) hyvässä menestyksessä.


title: Corey Beaulieu

text: Beaulieu toimii yhtyeen toisena kitaristina, soittaen sooloja, kuten myös kitaristiparinsa Matt Heafy, joka on yhtyeen laulaja ja huomattavin laulujen kirjoittaja. Beaulieu on myös yhtyeen taustalaulaja keikoilla, hoitaen lähinnä karjumisosuudet taustalaulusta.


title: Corey Beaulieu

text: Beaulieu on uransa aikana käyttänyt Jacksonin, Ibanezin, B.C. Richin ja edesmenneen Pantera-kitaristi Dimebag Darrellin puolison Rita Haneyn hänelle lahjoittamaa Deanin "Razorback"-kitaraa. Tällä hetkellä Beaulieullä on käytössään Jackson Guitarsin hänelle valmistama Signature-kitara.


title: Corey Beaulieu

text: Beaulieu käyttää Marshallin "JCM2000 DSL" -kitaranuppeja, sekä Marshallin "JCM900BV"-kaiutinkaappeja. Lisäksi Beaulieu suosii Marshallin etuvahvistinta "JMP-1", BOSSin sekä Ibanezin säröpedaaleita, Jim Dunlopin plektroja, sekä DR:n Dimebag Darrellin signature-kieliä (paksuuksilla 9–46 ja 10–46).


title: Janne Parviainen

text: Janne Olavi Parviainen (s. 1973) eli Pannu Hanhi on suomalainen rumpali. Hän soittaa yhtyeissä Ensiferum ja Liekehtivät Torsionit, joka on Notkean Rotan taustayhtye. Hän on uransa aikana soittanut myös Waltarissa, Sinergyssä, Barathrumissa, Jimsonweedissä ja Zwanzigerissä.


title: Janne Parviainen

text: Parviaisen pitkäaikaisin yhtye on ollut Waltari, jossa hän soitti vuodet 1990–2002. Barathrumissa Parviainen soitti 2000-2007 ja Sinergyssä 2002-2006. Hän liittyi Ensiferumiin vuonna 2005. Parviaisen Ensiferumin kanssa tekemä ensimmäinen albumi oli vuoden 2006 EP "Dragonheads", jolla hän korvasi yhtyeen edellisen rumpalin Oliver Fokinin. Sinergyyn Parviainen liittyi heidän tuoreimman albuminsa, "Suicide by My Siden", julkaisun jälkeen.


title: Dobrica Ćosić

text: Dobrica Ćosić (, 29. joulukuuta 1921 Velika Drenova, Serbien, kroaattien ja sloveenien kuningaskunta – 18. toukokuuta 2014 Belgrad, Serbia) oli jugoslavialainen kirjailija, poliittinen teoreetikko ja Jugoslavian liittotasavallan ensimmäinen presidentti 1992–1993.


title: Dobrica Ćosić

text:
1960-luvulla Ćosić alkoi vastustaa Jugoslavian hallituksen politiikkaa, koska hänen mielestään se tuki yhä enemmän muita kansoja kuin serbejä. Näin Ćosićista tuli toisinajattelija. Ćosić osallistui keskeisesti serbinationalistisen liikkeen luomiseen 1980-luvun lopussa, minkä takia ihailijat kutsuvatkin häntä ”serbikansan isäksi”.
Ćosićia on väitetty julkisuuteen vuotaneen ”Serbian tiede- ja taideakatemian muistion” kirjoittajaksi. Hän ei sitä laatinut, vaikka osallistuikin muistion luoneeseen kokoukseen. Ćosić tuki Slobodan Miloševićia vuonna 1989 ja Radovan Karadžićia vuonna 1991 Bosniassa, mutta kääntyi pääministerinä presidentti Slobodan Miloševićia vastaan 1993, ja joutui erotetuksi. Ćosić liittyi Miloševićia vastustaneeseen Otpor-järjestöön vuonna 2000.


title: Eero A. Wuori

text: Eero Aarne Wuori (vuoteen 1942 Vuori; 11. elokuuta 1900 Helsinki – 12. syyskuuta 1966 Helsinki) oli suomalainen journalisti ja poliitikko. Hän oli ministerinä Suomen Sosialidemokraattisesta Puolueesta. Hänellä oli Paasikiven III hallituksessa neljä ministerinsalkkua: hän oli ministeri valtioneuvoston kansliassa 7.8.1945–29.9.1945, kulkulaitosten ja yleisten töiden ministeri 17.4.1945–29.9.1945 ja ministeri kansanhuoltoministeriössä sekä ministeri sosiaaliministeriössä 27.4.1945–29.9.1945.


title: Eero A. Wuori

text: Wuoren vanhemmat olivat puuseppä Oskar Wuori ja Josefiina Kuntonen. Hänen puolisonsa vuodesta 1929 oli Kerttu Juliana o.s. And (1903–1987), ja heillä oli yksi tytär. Eero Wuori ehti käydä Helsingin normaalilyseota seitsemän luokkaa, kunnes hän joutui vuonna 1918 keskeyttämään koulunkäyntinsä.


title: Eero A. Wuori

text: Ennen ministeriksi tuloaan Wuori oli SAK:n puheenjohtaja 1938–1945. SAK:n puheenjohtajana Wuori vaikutti keskeisesti niin sanottuun tammikuun kihlaukseen. Ministerikausien jälkeen hän lähti diplomaattiuralle ja toimi edustajajana Lontoossa 1945–1947 ja lähettiläänä vuosina 1947–1952 ja suurlähettiläänä Moskovassa 1955–1963 ja Tukholmassa 1964–1965 sekä väliajan ulkoministeriön poliittisen osaston päällikkönä. Tukholmasta palattuaan Wuori ehti vielä toimia tasavallan presidentin kanslian kansliapäällikkönä ennen tapaturmaista kuolemaansa.


title: Eero A. Wuori

text: Wuori osallistui koulupoikana Suomen sisällissotaan punaisten puolella huoltotehtävissä ja päätyi Pietariin, jossa oli perustamassa Suomen kommunistista puoluetta. Wuori toimi puoluetehtävissä Suomessa ja Ruotsissa. Hän jäi kiinni komennuksellaan Suomessa 1. marraskuuta 1919 ja sai sodan aikaisista ja SKP-toimistaan yhteensä kymmenen vuoden vankeusrangaistuksen, jota suoritti Tammisaaren ja Turun vankiloissa. Hänet armahdettiin vuonna 1925, jolloin hän oli jo etääntynyt kommunisteista. Vankeudesta vapauduttuaan Wuori työskenteli "Kansan Työ" -lehden toimittajana vuosina 1926–1930 ja päätoimittajana 1930–1938.


title: Eero A. Wuori

text: Wuori oli SDP:ssä Väinö Tannerin ja tannerilaisuuden merkittävimpiä kriitikkoja 1944–1945 ja mobilisoi jatkosodan loppuvaiheessa ammattiyhdistysliikettä erillisrauhan kannalle.


title: Eero A. Wuori

text: Vuonna 2009 julkaistun professori Osmo Apusen ja tutkija Corinna Wolffin kirjan "Pettureita ja patriootteja" mukaan Wuori toimi jatkosodan ratkaisevissa vaiheissa helmi–lokakuussa 1944 Neuvostoliiton "poliittisena vaikuttaja-asiamiehenä". Hän antoi sisäpiirin tietoja hallituksen, eduskunnan ja päämajan keskusteluista Neuvostoliiton tiedustelupalvelulle NKGB:lle.


title: Colchester United FC

text: Colchester United Football Club on englantilainen jalkapalloseura. Se pelaa kaudella 2018–2019 Englannin neljänneksi korkeimmalla sarjatasolla kakkosliigassa. Se putosi kaudeksi 2008–2009 ykkösliigaan pelattuaan kahden kauden ajan ensimmäistä kertaa historiassaan Englannin toiseksi ylimmällä liigatasolla mestaruussarjassa.


title: Colchester United FC

text: Colchester United pelaa kotiottelunsa 10 000 katsojaa vetävällä Colchester Community Stadiumilla kaudesta 2008–2009 lähtien. Joukkueen managerina toimii John Ward.


title: Pasi Saarinen

text: Pasi Saarinen (s. 17. huhtikuuta 1977 Hyvinkää) on suomalainen entinen jääkiekkopuolustaja.


title: Pasi Saarinen

text: Hyvinkään Ahmoissa kiekkoilun aloittanut Saarinen siirtyi juniori-ikäisenä Tampereen Ilvekseen pelaamaan. Saarinen pelasi neljä kautta Tampereen Ilveksen liigajoukkueessa vuosina 1996-2000. Kaudella 1999–2000 Saarinen saavutti tehot 9+19=28, mikä on hänen piste-ennätyksensä. Kaudeksi 2000-2001 Saarinen siirtyi Helsingin Jokereihin ja pelasi siellä kaksi kautta. Jälkimmäisenä kautena Saarinen oli voittamassa Suomen mestaruutta.


title: Pasi Saarinen

text: Kaudesta 2002-2003 uransa loppuun Saarinen kuului HIFK:n miehistöön. Saarinen oli myös HIFK:n kapteenistossa. Hän joutui lopettamaan uransa kauden 2006-2007 jälkeen, sillä hänen toinen jalkansa on lähes pelikyvytön .


title: Pasi Saarinen

text: San Jose Sharks varasi Saarisen vuoden 2000 NHL:n varaustilaisuudessa kahdeksannella kierroksella numerolla 256.


title: Pasi Saarinen

text: Saarinen aloitti Nokian Pyryn päävalmentajana kesken kauden 2013-14 ja jatkoi tehtävässä kauden 2014-15, jonka jälkeen siirtyi Ilveksen A-junioreihin.


title: Up Around the Bend (EP)

text: Up Around the Bend on 11. kesäkuuta 1984 julkaistu suomalaisen Hanoi Rocksin EP ja single. Albumin ulkoasun on suunnitellut Daryl Lee. Ulkoasu on käytännössä sama kaikissa levyissä, paitsi Espanjassa julkaistussa singlessä. "Up Around the Bend" on cover John Fogertyn säveltämästä CCR:n kappaleesta. Se on myös EP:n ja 7-tuumaisen singlen ainut kappale, joka on elokuussa 1984 ilmestyneeltä menestysalbumilta "Two Steps from the Move". Kappale "Up Around the Bend" nauhoitettiin pikaisesti "Roundhouse"-studiossa ennen Japanin kiertuetta toukokuun alkupäivinä, kun ikävästi huomattiin, että albumilta puuttui kansainvälisesti murskaava hitti. Hitiksi valittiin pikaisesti tämä CCR:n kappale, jota oli soitettu jo keikoilla. Varsinaisesti kappale tuli keikkojen kappalelistaan Saksan kiertueella, jolloin keikkabussissa ei ollut mitään muuta musiikkinauhaa kuin Suiciden "Up Around the Bend". Näin ollen kyseistä kappaletta kuunneltiin koko kiertueen ajan. Alun perin kappale on kitaristi Nasty Suiciden suosikki jo siitä lähtien, kun hän oli saanut ensimmäiseksi levykseen kappaleen sisältäneen Cosmo's Factory -albumin Sipoon "Eriksnäs"in talleilla ratsastustoveriltaan. Tästä lähtien hän oli soitellut kyseistä kappaletta ja sen sahaavaa countrytyylistä riffiä. Myöhemmin hän toi kappaleen Hanoi Rocksin harjoituksiin.


title: Up Around the Bend (EP)

text: Koska kappale oli Nasty Suiciden bravuuri, hän soittaa sen soolokitaraosuudet. Kappaleen nauhoituksissa Nasty Suicide oli kipeänä, eikä hänestä lähtenyt kunnollä ääntä, joten tuottaja Bob Ezrin laulaa kappaleen taustoja.


title: Up Around the Bend (EP)

text: Up Around the Bend -kappaleesta kuvattiin sittemmin yksi rock-historian kalleimpia videoita erään Playboy-lehden johtajan kartanolla. Kappale sopii Hanoi Rocksin tyyliin, mutta siitä tuli hitti muiden kappaleiden kustannuksella. Ezrin on ottanut myöhemmin vastuun siitä, että radiossa soi vain Up Around the Bend, eikä soittoaikaa tullut tarpeeksi muille "Two Steps from the Move"n hiteille.


title: Up Around the Bend (EP)

text: Kaikki muut EP:n kappaleet "Mental Beat", "Until I Get You" ja "Back to Mystery City" ovat peräisin live-albumi "All Those Wasted Years"ilta, joka nauhoitettiin legendaarisilla The Marquee Clubiin keikoilla 19.-20. joulukuuta 1983. Until I Get You oli kuultu tällä live-albumilla ensimmäistä kertaa livenä, mutta jo Back to The Mystery Cityllä se kuultiin ensimmäistä kertaa studioversiona. EP:n rinnalla julkaistu 7-tuumainen single oli juuri "Up Around the Bend / Until I Get You". Tämän singlen Isossa-Britanniassa julkaistun CBS-version mukana tuli siirrettävä "tatuointi". Suomessa singlen julkaisi Atte Blomin AAB. Japanin "Mercury"n julkaisema singleversio "Up Around the Bend / Don't You Ever Leave Me" on poikkeus, koska siinä kumpikin kappale oli Two Steps from the Movelta. Don't You Ever Leave Me on yksi Hanoi Rocksin suosituimpia hittejä ja balladeja. Kappale on kuultu "Don't Never Leave Me"-versiona ensimmäisellä albumilla "Bangkok Shocks, Saigon Shakes, Hanoi Rocks" ja livealbumilla "All Those Wasted Years". Tämä ensimmäinen versio oli kirjoitettu väärään sävellajiin, ja siksi se oli Michael Monroelle vaikea laulaa. Kaiken lisäksi tämän version tempo oli liian nopea, joten kappale päätettiin uusia hienoksi rock-balladiksi.


title: Up Around the Bend (EP)

text: EP:n ja yksittäisen 7-tuumaisen singlen lisäksi julkaistiin rajoitetusti kaksi 7-tuumaista singleä käsittänyt tuplapakkaus "Up Around the Bend / Until I Get You / Under My Wheels / I Feel Alright / Train Kept A Rollin"'. "Under My Wheels", "I Feel Alright", "Train Kept A Rollin" ovat kaikki live-poimintoja albumilta All Those Wasted Years.


title: Up Around the Bend (EP)

text: Up Around the Bend-singlerypäs julkaistiin, jotta saatiin tyydytetyksi kuluttajien ja tiedotusvälineiden uutuuden nälkää. Hanoi Rocksin uutta albumia odotettiin innokkaasti, ja vallitsevaa yhtyeelle painostavaa ilmapiiriä pyrittiin helpottamaan suurella kaupallisella julkaisulla. Vain Japanissa koko single koostui täysin uusista kappaleista, kun taas muiden maiden julkaisut koostuivat Up Around the Bendistä ja jo julkaistuista liveraidoista.


title: Up Around the Bend (EP)

text: 7" single Up Around the Bend julkaistiin Ison-Britannian, Suomen ja Japanin lisäksi Etelä-Afrikassa, Hollannissa, promo-singlenä Australiassa ja Espanjassa. Keski-Eurooppa oli jäänyt aiemmissa markkinointisuunnitelmissa huomioimatta, mutta kiinnostus tästä alueesta heräsi vuoden 1984 aikana. 1983 solmittu uusi levytyssopimus kansainvälisen CBS:n kanssa mahdollisti uudet markkina-alueet, kuten Etelä-Afrikan.


title: Up Around the Bend (EP)

text: 7" single (AAB, CBS):7" single (Mercury):2x7" single (CBS):EP (Johanna, CBS)


title: OMG-hiukkanen

text: OMG-hiukkanen eli Oh-My-God-hiukkanen on lempinimi kosmiselle hiukkaselle, joka havaittiin 15. lokakuuta 1991 Fly's Eye -ilmaisimella Dugway Proving Groundsissa, Utahissa. Hiukkanen oli atomia pienempi, mutta sen liike-energia oli yhtä suuri kuin 25 m/s (90 km/h) liikkuvalla pesäpallolla (160 g): noin 3 × 10 elektronivolttia eli suunnilleen 50 joulea.


title: OMG-hiukkanen

text: Hiukkanen oli luultavasti lähes valonnopeudella kulkeva protoni. Mikäli se oli protoni, sen nopeus oli noin (1 − (5 × 10)) c. Jos tällä nopeudella liikkuva hiukkanen lähtisi liikkeelle yhtä aikaa fotonin kanssa, vuoden kuluttua se olisi vain 46 nanometriä fotonia jäljessä.


title: Johanna Pakonen

text: Satu Johanna Desiree Pakonen (s. 2. toukokuuta 1976 Oulu) on vuoden 2002 tangokuningatar. Pakonen oli mukana Suomen euroviisukarsinnoissa vuonna 2006. Pakonen keikkailee aktiivisesti Onnenkerjäläiset-orkesterin kanssa. Hän on opiskellut klassista laulua ja kitaran- ja klarinetinsoittoa konservatoriossa.


title: Johanna Pakonen

text: Pakonen juonsi vuoden 2009 Tangomarkkinat yhdessä Mikko ”Peltsi” Peltolan kanssa. Pakosella oli naispääosa Rauman Kaupunginteatterissa esitetyssä Vexi Salmen elämästä kertovassa musikaalissa "Villit vuodet". Pakonen on työskennellyt myös juontajana Iskelmäradiossa ja Radio Pookissa Oulussa.


title: Johanna Pakonen

text: Pakonen oli naimisissa kuljetusalan yrittäjän Juha Laihoniemen kanssa vuosina 2010–2015.


title: Johanna Pakonen

text: Pakosella on vuonna 2012 syntynyt tytär. Hän menetti jo 23. raskausviikolla syntyneet kaksospoikansa vuonna 2010, kun toinen heistä syntyi kuolleena ja toinen menehtyi elettyään vain puoli tuntia. Pakonen asuu Oulussa ja seurustelee Hunks-tanssija Antti Lehdon kanssa.


title: Preston North End FC

text: Preston North End Football Club on jalkapallojoukkue Prestonista, Lancashiren kreivikunnasta, Englannista. Joukkue pelaa Englannin toiseksi korkeimmalla liigatasolla, mestaruussarjassa, jonne se nousi takaisin keväällä 2015 pelattuaan neljä kautta ykkösliigassa. Preston voitti vuonna 1888 perustetun Englannin 1. divisioonan mestaruuden ensimmäisenä joukkueena. Preston voitti liigan myös seuraavalla kaudella. Preston oli ensimmäinen englantilainen joukkue, joka voitti "tuplan" eli sekä liiga- että cupmestaruuden saman kauden aikana. FA Cupin Preston on voittanut "tuplakaudellaan" 1888–1889 sekä 1937–1938.


title: Preston North End FC

text: Preston pelaa kotiottelunsa 19 500 katsojaa vetävällä Deepdalella.


title: Preston North End FC

text: Preston North End pääsi vuonna 1888 FA Cupin loppuotteluun, mutta hävisi sen maalein 1–2 West Bromwich Albionille. Seuraavana vuonna joukkue voitti ensimmäisenä 1. divisioonan mestaruuden. Se keräsi kaudella 40 pistettä ja jätti toiseksi sijoittuneen Aston Villan 11 pisteen päähän. Preston North End voitti samana vuonna FA Cupin. Loppuottelussa se päihitti Wolverhampton Wanderersin lukemin 3–0. Seuraavalla kaudella joukkue uusi 1. divisioonan mestaruutensa. Se keräsi sarjassa 33 pistettä, kun toiseksi tullut Everton saalisti 31 pistettä. Kolmella seuraavalla kaudella Preston North End sijoittui 1. divisioonan toiseksi. Kaudella 1890–1891 Everton voitti saavutti 29 pistettä ja jätti Preston North Endin kahden pisteen päähän. Seuraavalla kaudella Preston North End keräsi 37 pistettä ja jäi mestaruuden voittaneesta Sunderland AFC:stä viiden pisteen päähän. Kaudella 1892–1893 joukkue keräsi jälleen 37 pistettä, kun mestaruuden uusinut Sunderland sai 48.


title: Preston North End FC

text: Preston North End putosi kaudella 1900–1901 1. divisioonasta, kun se keräsi vain 25 pistettä ja jäi sarjan toiseksi viimeiseksi. Joukkue nousi takaisin 1. divisioonaan keväällä 1904. Kaksi vuotta myöhemmin, kaudella 1905–1906, Preston North End sijoittui 1. divisioonan toiseksi. Liverpool FC voitti mestaruuden 51 pisteellä, Preston North End oli toinen 47 pisteellä. Joukkue putosi 1. divisioonasta kauden 1911–1912 päätteeksi. Se kuitenkin nousi takaisin heti seuraavalla kaudella. Joukkue vietti kaksi seuraavaa kautta hissiliikkeessä pudoten jälleen 1914 ja nousten takaisin seuraavan kauden lopuksi.


title: Agamat

text: Agamat (Agamidae) on liskoheimo, jonka edustajia elää lähes kaikkialla Afrikassa, Aasiassa ja Australiassa. Ne ovat levinneet myös Euroopan kaakkoisrajoille. Agamia ei esiinny Amerikan mantereella eikä Madagaskarilla tai Tyynenmeren saarilla.


title: Agamat

text:
Heimoon kuuluu noin 300 lajia. Lajit ovat keskikokoisia tai pieniä, lähinnä selkärangattomia syöviä päiväeläimiä. Ne ovat melko vankkarakenteisia liskoja, joilla on melko pitkä häntä, hoikat raajat, pitkiin kynsiin päättyvät varpaat sekä erottuva pää. Ruumista peittävät suomut muodostavat säännöllisen kuvioinnin, mutta pään suomut sijoittuvat epäsymmetrisesti. Agamilla on yleensä raskas ja pyöreä pää, hieman sivuilta litistynyt ruumis ja pitkät, hennot raajat. Useilla lajeilla on helttoja ja muita ihopoimuja, joita ne käyttävät soidinmenoissa. Agamien ihossa ei ole luutumia, eikä niiden häntä uusiudu kuten sisiliskoilla. Useimpien lajien naaraiden ja koiraiden väritys poikkeaa huomattavasti toisistaan. Naaraat ovat usein ruskeita, kun taas koiraat ovat kirkasvärisempiä etenkin lisääntymisaikaan. Hampaisto on monipuolinen. Siitä voidaan erottaa etu-, kulma- ja poskihampaat. Tällainen hampaisto soveltuu hyvin hyönteisten pyydystämiseen ja pilkkomiseen. Agamoihin kuuluu myös kasvinsyöjiä ja kaikkiruokaisia lajeja. Useimmat lajit liikkuvat öisin. Heimon kaikki lajit munivat munia.
Laji- ja yksilömäärä ovat suurimpia kuivilla alueilla, ja lajeja elää jopa aavikoilla. Jotkut lajit viihtyvät myös kosteissa sademetsissä ja rantametsissä.


title: Agamat

text: Kuumilla alueilla agamat välttävät suuria ja äkillisiä lämpötilan vaihteluja aloittamalla päivänsä lämmitellen itseään auringossa yön jälkeen asettumalla auringon paisteeseen niin, että mahdollisimman iso osa ruumiin pinnasta sijaitsee kohtisuorassa auringon paistetta vasten. Päivän kuumimpaan aikaan ne puolestaan välttelevät ylikuumentumista kävelemällä jalat ojennettuina pitääkseen ruumiinsa mahdollisimman kaukana polttavasta maasta. Ne hakeutuvat myös kivien alle suojaan. Agamat pystyvät kameleonttien tapaan muuttamaan väriään nopeasti ympäristön mukaan.


title: Suopunki

text: Suopunki on poronhoidossa porojen kiinniottoon käytetty heittopaula ( espanjaksi "lasso", mongoliksi ja venäjäksi "arkan". nenetsiaksi "tynzei" ).


title: Suopunki

text: Suopunki on noin 12-20 metriä pitkä ja yleensä noin 6-8 mm paksu naru, joka on punottu huomattavasti tavallista narua tiukemmaksi. Yleisimmin naru on tehty hampusta, puuvillasta tms. luonnonkuidusta, mutta niitä tehdään myös nahkasta palmikoimalla. Pituudessa ja paksuudessa on alueellista ja käyttömieltymyksistä johtuvaa vaihtelua. Naru yleensä tervataan ja tervaus tekee siitä jäykemmän ja estää narua sykertymästä sekä suojaa kastumiselta. Narun jäykkyyteen vaikuttaa punonnan kireys, naruun imeytetyn tervan määrä ja lisäaineet kuten vahat tai rasvat. Terva jäykistyy kylmällä ilmalla ja narun jäykkyys saa silmukan aukeamaan heiton aikana. Nykyisin käytetään yleisesti myös kumista tehtyä suopunkia. Hyvin tavallista on, että yhdellä poromiehellä on erilaisia suopunkeja, joista toiset toimivat hyvin pakkasella, toiset taas paremmin lämpimällä säällä. Suopungin heittopäässä on kaksireikäinen sarviluusta tai nykyisin myös muovista tehty köyden juoksusilmukkaa vastaava reikälevy, "kiela", jonka suuremman reiän kautta suopungin kiristyvä silmukka kulkee. Naru lukittuu kielan pienemmän reiän taakse solmulla ja naru voi vapaasti pyöriä reiässä, jolloin narussa oleva kierre pääsee purkautumaan. Suopunki vyyhdetään ja heitetään poron sarviin tai kaulaan. Joskus suopunki tarttuu myös poron koparaan.


title: Suopunki

text: Oheisessa videossa valmistetaan suopunkinaru ja heitetään suopunkia. http://www.youtube.com/watch?v=9dCdUTukDiU


title: Suopunki

text: Suopunkia käytetään yleisimmin poroerotuksessa aitaukseen ajettujen porojen joukosta halutun yksilön kiinniotossa. Suopunkia tosin korvaa nykyisin helpompi tapa, ohuen riu'un kärkeen kiinnitetty nuorasilmukka, "vimpa" eli "vimpain", jolla haluttu poro silmustetaan kiinni. Tapa on helppo ja tarkka. Vältytään suopungin harhaheitoilta. Myös vimman käyttö on vähentynyt nykyisin, koska poroaidat pyritään nykyisin rakentamaan niin että emäaidasta on helppo ajaa poroja pienempään aitaan, jossa porot voidaan ottaa helposti kiinni suoraan sarvesta tai sorkasta.


title: Suopunki

text: Eteläisellä poronhoitoalueella käytetään yleisesti hyvin pitkää (n. 25-30 m) ja melko ohutta, vain noin 5-6 mm paksua käsittelemätöntä puuvillasta punottua suopunkia, jolla "ripataan" poroja metsästä siten, että kelkkajäljelle asetetaan "poljin" eli ansasilmukka ja toinen pää suopungista sidotaan keppiin ja mies jää kepin kanssa vahtiin. Toinen mies ajaa poroa niin että se kulkee polkimen kautta ja vahtiin jäänyt mies nykäisee keppiä heilauttamalla suopungin poron jalkaan.


title: Jiirisaha

text: Jiirisaha on saha, jolla nimensä mukaan sahataan kappaleita jiiriin eli kulmiin.


title: Jiirisaha

text:
Käsivoimaisissa jiirisahoissa sahaa ohjaa sahauspöytään kiinnitetty liukukoneisto. Yksinkertaisempi konstruktio on selkäsaha, jonka ohjurina toimii metallista, puusta tai muovista tehty jiirilaatikko.
Konevoimainen jiirisaha on tyypillisesti sirkkeli. Niistä käytetään nimitystä katkaisu- ja jiirisirkkeli tai pelkästään jiirisirkkeli tai jiirisaha. Sahaosa voi olla pelkän saranan varassa tai siinä voi olla myös ulottuvuutta lisäävä liukukoneisto. Laite on yksi tärkeimpiä kirvesmiehen ja puusepän työkaluja. Laitteen halpuus, käytännöllisyys, mittatarkkuus ja siirreltävyys on vaikuttanut suuresti rakentamisen mittatarkkuuksien ja laadun parantumiseen. Katkaisu- ja jiirisirkkeleiden tunnettuja valmistajia ovat muun muassa Makita, DeWalt ja Bosch.


title: Sigmasidos

text: Sigmasidos (σ-sidos) on kovalenttinen sidos, joka yhdistää molekyylien atomit toisiinsa. Sigmasidos on piisidoksen kanssa kaksoissidoksen toinen osapuoli. Sigmasidos muodostuu elektroniparista, joka on hybridiorbitaaleista tai hybridiorbitaalista ja vedyn 1s-orbitaalista muodostuneella sidosorbitaalilla.


title: Pakkosyöttäminen

text: Pakkosyöttäminen on ensisijaisesti keino pitää nälkälakkoon ryhtyneet vangit tai orjat hengissä, mutta sitä käytetään myös kidutukseen. Kidutuksena uhrille saatettiin syöttää esimerkiksi ulosteita sekä virtsaa. Nälkälakkoon ryhtyneitä vankeja ja orjia saatetaan pakkosyöttää, jotta nämä eivät kuolisi. Tätä harjoitettiin muun muassa mustia kuljettavissa orjalaivoissa, joissa oli erityisesti tätä varten suunniteltu metallinen koussikka, jolla ruoka saatiin orjan kurkkuun. Pakkosyöttö yhdistetään usein myös moralismiin.


title: Bajram Curri

text: Bajram Curri on pieni kaupunki Pohjois-Albaniassa, lähellä Kosovon rajaa. Vuonna 2004 siellä oli 7 500 asukasta. Se sijaitsee syrjäisellä vuoristoisella alueella, joka tunnetaan kirkkaista jokivesistään. Kaupunki on nimetty vuosina 1862–1925 eläneen kansallissankarin mukaan.


title: Bajram Curri

text: Jugoslavian hajoamissotien aikana 1990-luvun lopussa alue kärsi pahoin, ja sinne oli vaikea saada kansainvälistä apua.


title: Matkalaukku

text: Matkalaukku on useimmiten suorakulmion muotoinen laukku, jossa on pyöristetyt kulmat. Se on tarkoitettu lähinnä matkoilla tarvittavien tavaroiden, kuten vaatteiden, kuljettamiseen. Laukun päällä on kantokahva. Matkalaukut valmistetaan kovasta muovista tai jostakin muotonsa pitävästä pehmeästä materiaalista. Alun perin ne valmistettiin mm. nahkasta tai pahvista.


title: Matkalaukku

text: Useimmissa nykyaikaisissa matkalaukuissa on pohjalla pienet pyörät, jotka helpottavat laukun kuljettamista kovilla ja tasaisilla alustoilla.


title: Matkalaukku

text: Pienempää, yleensä teräväreunaisempaa matkalaukkua muistuttavaa laukkua kutsutaan salkuksi. Siinä kuljetetaan usein asiakirjoja tai esimerkiksi kannettavaa tietokonetta.


title: The Blueprint Dives

text: The Blueprint Dives (lyhennetään usein Blueprint) on norjalaisen Extol-yhtyeen neljäs studioalbumi, joka julkaistiin 21. helmikuuta 2005.


title: The Blueprint Dives

text: Ennen äänitystä yhtyeen riveistä poistuivat kitaristit Ole Børud ja Christer Espevoll. Tilalle tulivat rockyhtye Gangliónissa vaikuttaneet Tor Magne S. Glidje ja Ole Halvard Sveen.


title: The Blueprint Dives

text: Albumilla yhtyeen tyyli vaihtui enemmän progressiiviseen metalliin ja post-hardcoreen. "The Blueprint Divesin" tunnelmaa on luonnehdittu "rauhalliseksi ja seesteiseksi", ja Imperiumi.net kuvaili tyyliä "fuusioksi yhtyeiden kuten Cult of Luna, Muse ja Porcupine Tree musiikkia".


title: The Blueprint Dives

text: Kappaleesta Pearl kuvattiin musiikkivideo,jonka ohjasivat Helmet Productionsin Øystein Moe ja Alexander Somma. "The Death Sedative" oli alun perin kirjoitettu Lengsel-yhtyeen kappaleeksi mutta se päätettiin kuitenkin äänittää Extolin albumille. "The Blueprint Divesilla" on myös kaksi Ganglión-yhtyeen materiaaliksi kirjoitettua kappaletta.


title: The Blueprint Dives

text: "The Blueprint Dives" oli ehdolla Norjan Grammy-palkinnon, "Spellemannsprisenin" saajaksi vuoden 2005 parhaan norjalaisen metallialbumin kategoriassa. Albumi ylsi lisäksi sijalle viisi Norjan suurimman sanomalehden "Dagbladetin" järjestämässä äänestyksessä, jossa valittiin vuoden metallialbumit.


title: Hanna Malm

text: Anna Johanna (Hanna) Malm, salanimi Mutteri, (1887 Helsinki – 8. elokuuta 1938) oli suomalainen poliitikko, joka toimi Suomen sisällissodassa Kansanvaltuuskunnan sisäasiainosaston sihteerinä ja siirryttyään Neuvosto-Venäjälle 1920-luvun alussa Suomen kommunistisen puolueen (SKP) johtotehtävissä. Malm oli elinaikanaan SKP:n tunnetuin naispoliitikko.


title: Hanna Malm

text: Malm syntyi työväenluokkaiseen perheeseen Helsingissä. Hän aloitti poliittisen toimintansa 1900-luvun alussa Suomen sosialidemokraattisessa puolueessa. Vuonna 1909 Malm valittiin n sihteeriksi, mikä merkitsi ryhtymistä täysipäiväiseksi poliitikoksi. Malm oli aktiivinen puolueen lisäksi sosiaalidemokraattisissa nais-, varhaisnuoriso-, ammattiyhdistys-, urheilu- ja kulttuurijärjestöissä.


title: Hanna Malm

text: Kansanvaltuuskunnan sisäasiain osastolla sisällissodan aikana työskennellessään Malm ajautui riitoihin maltillisempien sosiaalidemokraattien kanssa. Hän pyrki muun muassa estämään, Eero Haapalaiselta saamiensa käskyjen mukaisesti, punaisten joukkosiirtymisiä Venäjälle. Malm oli Tampereella, kun valkoiset valtasivat kaupungin. Ennen katoamistaan maan alle ja onnistunutta siirtymistä Ruotsiin Malm piti Tampereen Kauppatorilla (nykyisellä Keskustorilla) puheen, jossa hän kehotti punaisia ottamaan käyttöön "terroristiset" keinot. Puheesta tuomittiin myöhemmin Malmia ulkonäöltään muistuttanut Emmi Murto.


title: Hanna Malm

text: Siirryttyään Tukholmaan Malm liittyi SKP:hen. Jo joulukuussa 1918 hän kuitenkin palasi Suomeen ja ryhtyi organisoimaan SKP:n maanalaista liikettä. Malm kirjoitti Suomen sosialistisen työväenpuolueen lehtiin salanimellä Mutteri. Mutteri yllytti työläisiä ottamaan haltuun tuotantovälineet neuvostojen avulla. Malmin kirjoitukset loivat "mutterismina" tunnetun suuntauksen, jossa kiihkeä vallankumouksellinen fraseologia yhdistyi kritiikkiin, jota sai varsinkin (kommunistijohtoinen) ay-liike. Termiä käytettiin lähinnä negatiivisessa mielessä kuvaamaan yltiöpäistä äärivasemmistolaisuutta.


title: Hanna Malm

text: Vuonna 1921 SKP:n keskuskomiteaan puolueen Suomen byroon kautta valittu Malm siirtyi Neuvosto-Venäjälle vuonna 1922 aiheutettuaan skandaalin takavarikoiduksi joutuneella kirjeellä, jossa kehotettiin työläisiä varastamaan työkaluja, jotka tuli ohjata neuvostomaahan. Malm asui Moskovassa Hotel Luxissa yhdessä monien muiden maiden kommunistiemigranttien kanssa.


title: Hanna Malm

text: 1930-luvun alussa Malm ajautui pahoihin riitoihin muiden suomalaisten kommunistien kanssa. Ongelmat alkoivat kärjistyä, kun Malm hukkasi Ruotsissa ollessaan 1929 muistion, joka sisälsi suomalaisten kommunistien yhteystietoja ja jonka Ruotsin poliisi toimitti Etsivälle keskuspoliisille. Mukana huolimattomuudessa oli myös Malmin avomies, SKP:n puheenjohtaja Kullervo Manner, jonka kanssa Malm liittoutui yleensä myös politiikassa. He alkoivat jäädä SKP:ssä altavastaajiksi, kun heitä vastaan asettui Otto Wille Kuusisen ja Yrjö Sirolan johtama linja. Malm syytti SKP:n puoluekonferenssissa 1930 mainittuja henkilöitä puoluevastaisen oikeistoryhmän muodostamisesta vuonna 1921, eikä häntä valittu enää puolueen keskuskomiteaan. Malm opetti lyhyen aikaa Moskovan Kansainvälisessä Lenin-koulussa ammattiyhdistyspolitikointia, mutta hän joutui pian epäsuosioon.


title: Hanna Malm

text: Malm oli kritiikissään aina kärkäs, ja hän sai monia vihamiehiä. Malmilla ei ollut tapana myöntää omia virheitään kuin äärimmäisen painostuksen alla. Vuonna 1932 hän hyökkäsi Neuvostonaisen päätoimittajaa Lyyli Latukkaa vastaan ja sai osakseen voimakasta kritiikkiä. Häntä syytettiin muun muassa ”luxemburgilaisesta spontanismista”. Malmin syytettyä Manneria ja muuta sisällissodan johtoa työväen asian pettureiksi Kominternin SKP-vastaava julisti lausunnot Kominternia ja Kuusista herjaaviksi. Marraskuussa 1932 Malm pakkosiirettiin Uhtuaan, jossa hän muun muassa pyrki keräämään todistusaineistoa mielipiteidensä puolesta. Hän kirjoitti jonkin aikaa "Punainen Uhtua" -lehteen. Malm kuitenkin erotettiin pian Uhtuan puolueosastosta. Malmin kirjeenvaihtoa Mannerin kanssa vuosina 1932–1933 on julkaistu kokoelmassa "Rakas kallis toveri" (WSOY 1997).


title: Hanna Malm

text: Malm erotettiin SKP:sta ja Neuvostoliiton kommunistisesta puolueesta (bolsevikit) vuonna 1933. Malm palasi Moskovaan, mutta NKVD pidätti hänet 14. maaliskuuta 1935. Marraskuussa 1935 Neuvostoliiton korkeimman oikeuden sotilaskollegio tuomitsi Malmin ja puoluejohdosta pian vaimonsa jälkeen erotetun Mannerin kymmeneksi vuodeksi pakkotyöhön. Esimerkiksi vuonna 1936 Syvärin leirillä ollut Malm vetosi turhaan SKP:n johtoon vapauttamisensa puolesta. Neuvostoliiton salaisen poliisin merkinnän mukaan Malm hukkui järveen Solovetskin luostarisaarella työleirillä 1938. On mahdollista, että hän teki itsemurhan. Manner kuoli seuraavana talvena Uhtpetšin leirillä Komin tasavallassa.


title: Esa Seppänen

text: Esa Ilkka Seppänen (s. 1933 Helsinki), everstiluutnantti evp, valtiotieteiden tohtori, on Neuvostoliiton ja Venäjän asiantuntija, joka toimi Puolustusvoimien palveluksessa. Tuona aikana hän toimi mm. presidentti Urho Kekkosen adjutanttina.


title: Esa Seppänen

text: Vuonna 1980 Seppänen siirtyi liike-elämän palvelukseen ja toimi Wärtsilässä ja Rauma-Repolassa. Noina aikoina hän hoiti suhteita neuvostoliittolaisiin kauppakumppaneihin. Tämän jälkeen hän siirtyi Finnstroin Moskovan edustuston johtoon. Hän asui Moskovassa kaikkiaan 11 vuotta.


title: Esa Seppänen

text: Myöhemmin Seppänen on toiminut tietokirjailijana. Hänen teoksiaan ovat mm. "Sissisota – aikamme sota" (1971), "Adjutanttina Kekkosen linjalla" (1980) ja Venäjää käsittelevät "Kuuma elokuu 1991, musta lokakuu 1993 Moskovassa" (2000) ja "Avaran sielun anarkia" (2002). Vuonna 2004 julkaistiin Seppäsen "Miekkailija vastaan tulivuori", joka käsittelee Urho Kekkosen ja Nikita Hruštšovin suhdetta.


title: Esa Seppänen

text: Seppänen on valmistunut Helsingin yliopistosta pääaineenaan venäjän kieli ja kirjallisuus ja poliittinen historia. Vuonna 2007 Seppänen väitteli tohtoriksi aiheenaan Urho Kekkosen, Leonid Brežnevin ja Aleksei Kosyginin suhteet. Saman vuoden syksyllä väitöskirjasta ilmestyi popularisoitu versio otsikolla "Itäsuhteiden kolmiodraama: Kekkonen - Brežnev - Kosygin 1960-1980".


title: Esa Seppänen

text: Kevättalvella 2009 Seppänen julkaisi kirjan "UKK:n syvä jälki: perintö vai painolasti?".


title: Esa Seppänen

text: Esa Seppäsen isä oli kirjailija Unto Seppänen.


title: Ghost in the Shell

text: Ghost in the Shell () on Masamune Shirow'n luoma manga. Se ilmestyi vuosina 1989–1991 ja sai jatko-osan "Man/Machine Interface" vuodesta 1997 alkaen.


title: Ghost in the Shell

text: Sarjakuvan pohjalta on tehty myös kaksi elokuvaa sekä televisiosarjoja. Vuonna 2017 saa ensi-iltansa näytelty elokuva, jonka pääosaa esittää Scarlett Johansson.


title: Vanhin (mormonismi)

text: Vanhin (engl. "elder") on Myöhempien aikojen pyhien liikkeessä eräs pappeuden viroista. Kyseessä on Melkisedekin pappeuden alin aste. Yleensä nuoret miehet, mikäli he osoittautuvat kelvollisiksi, saavat vanhimman viran täytettyään 18 vuotta tai lähtiessään lähetystyöhön. Kirkkoon aikuisiällä liittynyt mies voi saada vanhimman arvon oltuaan kirkon jäsen vuoden ajan ja osoittauduttuaan pappeuden arvon mukaiseksi. Vanhimmalta odotetaan muiden kirkon pappeuden haltijoiden tapaan uskoa Jumalaan ja evankeliumiin, uskollisuutta kirkon toiminnassa, siveyden lain noudattamista sekä alkoholista, huumausaineista, tupakasta, kahvista ja teestä pidättäytymistä.


title: Vanhin (mormonismi)

text:
Opin ja liittojen mukaan vanhimman kutsumuksena on ”kastaa ja asettaa muita vanhimmiksi, papeiksi, opettajiksi ja diakoneiksi ja palvella leivän ja viinin, Kristuksen ruumiin ja veren vertauskuvien, siunaamisessa
ja konfirmoida kirkkoon kasteessa otetut kätten päällepanon kautta tulen ja Pyhän Hengen kasteen saamiseksi, kirjoitusten mukaan ja opettaa, selittää, kehottaa, kastaa sekä valvoa kirkkoa ja vahvistaa kirkkoa kätten päällepanemisella ja Pyhän Hengen antamisella.” (20:39-43) Lisäksi vanhinten tulee johtaa kokouksia, sen mukaan kuin Pyhä Henki heitä ohjaa Jumalan käskyjen ja ilmoitusten mukaisesti (20:45). Käytännössä vanhimmat hoitavat siis seurakunnassa pyhien toimitusten toimittamista, se kastavat ja toimittavat sakramentin sekä johtavat tarvittaessa sakramenttikokouksia. Vanhimmilla on myös valtuus konfirmoida kirkon kastetut jäsenet kätten päälle panemisella. Konfirmaatiossa kastettu tulee Myöhempien aikojen pyhien Jeesuksen Kristuksen kirkon täysivaltaiseksi jäseneksi ja hänelle annetaan Pyhän Hengen lahja. Vanhimmat johtavat Aaronin pappeuden eri koorumeita niiden johtajina ja neuvonantajina. He toimivat myös kotiopettajina yhdessä ylipappien kanssa, pappien ja opettajien kanssa. Vanhimmat voivat myös siunata sairaita kätten päälle panemisella. Mormonismin käsityksen mukaan tällainen siunaus ja rukous sairaan puolesta voi parantaa sairaan.


title: Vanhin (mormonismi)

text: Muiden pappeuden haltijoiden tavoin vanhimmat on järjestetty koorumeiksi. Vanhimpien koorumiin voi kuulua peräti 96 jäsentä, joten seurakunnassa on vain yksi vanhimpien koorumi. Koorumilla on johtaja ja tällä kaksi neuvonantajaa sekä sihteeri. Käytännössä kaikki seurakuntien täysi-ikäiset miespuoliset jäsenet saavat osallistua vanhinten koorumin kokoukseen pappeuskokouksen aikana, vaikkei heillä olisikaan Melkisedekin pappeutta. Myös miespuoliset vierailijat saavat ottaa osaa vanhinten koorumin kokoukseen.


title: Vanhin (mormonismi)

text: Vaikka suurimmalla osalla MAP-kirkon täysi-ikäisistä miespuolisista jäsenistä on vanhimman arvo, tätä ei yleensä käytetä puhuttelussa ja muutenkaan sukunimen yhteydessä arvonimenä. Vain lähetystyötään tekeviä miehiä kutsutaan vanhimmiksi (esimerkiksi ”vanhin Smith”), samoin kirkon kahtatoista apostolia ja kirkon yleisauktoriteetteja.


title: Eugene Shoemaker

text: Eugene Merle Shoemaker (28. huhtikuuta 1928 Los Angeles, Kalifornia – 18. heinäkuuta 1997) oli yhdysvaltalainen tähtitieteilijä. Hän oli yksi planeettatutkimuksen uranuurtajista. Shoemaker tunnetaan parhaiten yhtenä Shoemaker-Levy 9 -komeetan löytäjistä yhdessä vaimonsa Carolyn Shoemakerin ja kollegansa David Levyn kanssa.


title: Eugene Shoemaker

text: Shoemaker halusi aikanaan päästä astronautiksi Apollo-ohjelmaan, mutta terveyssyistä tämä ei onnistunut. Myöhemmin hän muun muassa etsi meteoriittikraattereita ympäri maailmaa. Eräällä tällaisella matkalla Australiassa hän kuoli auto-onnettomuudessa. Hänen ruumiinsa tuhkattiin ja laitettiin pieneen koteloon avaruusluotain Lunar Prospectorin sisään. Kun luotain iskeytyi Kuuhun, Shoemakerin tuhka levisi Kuun etelänavalle.


title: Ylipappi (mormonismi)

text: Ylipappi on Myöhempien aikojen pyhien liikkeessä eräs pappeuden asteista. Ylipappi kuuluu Melkisedekin pappeuden kutsumuksiin. Ylipapin valtuutena pidetään ennen muuta hallitsemista ja paimennustyön tekemistä. Ylipapit ovat yleensä vastuussa seurakuntien ja niitä suurempien hallinnollisten yksiköiden, vaarnojen hallinnosta. Lisäksi ylipapit vastaavat seurakunnissa paimennus- eli sielunhoitotyön johtamisesta ja nuorten miesten valmentamisesta vanhimman virkaan. Myös sukututkimus- ja temppelityön johtaminen on ylipappien vastuulla.


title: Ylipappi (mormonismi)

text: Ylipapit on muiden MAP-kirkon pappeuksien tapaan järjestetty koorumeihin. Ylipappien koorumi ei kuitenkaan ole paikallisseurakunnan tasolla, vaan vaarnan tasolla. Vaarnan johtaja on samalla vaarnansa ylipappien johtaja. Häntä auttaa hänen työssään kaksi neuvonantajaa. Yhdessä seurakunnan piispan kanssa vaarnanjohtaja järjestää kuhunkin seurakuntaan ylipappien ryhmän.


title: Temppeli (mormonismi)

text: Temppelit ovat olleet osa Myöhempien aikojen pyhien liikkeen uskonnonharjoitusta aina 1830-luvulta asti. Temppeleiden rakentaminen ja niissä suoritettavat toimitukset perustuvat liikkeen perustajan ja profeetan Joseph Smithin ajatuksiin ja hänen saamiinsa ilmoituksiin. Myöhempien aikojen pyhien Jeesuksen Kristuksen kirkolla on huhtikuussa 2018 159 toiminnassa olevaa temppeliä, yksitoista on rakenteilla ja yhdeksäntoista rakentamisesta on ilmoitettu. Lisäksi kolme aikaisemmin vihittyä temppeliä on suljettu peruskorjausta varten. Viimeisin käyttöön vihitty temppeli sijaitsee Tucsonissa, Arizonassa, Yhdysvalloissa. Suomessa on temppeli Espoon Karakalliossa. MAP-kirkon temppelit ovat vihkimisensä jälkeen ulkopuolisilta suljettuja ja pyhinä pidettyjä rakennuksia. Kristuksen yhteisöllä on kaksi toiminnassa olevaa temppeliä, joista toinen sijaitsee Kirtlandissä, Ohiossa, ja toinen Independencessä, Missourissa. Nämä ovat yleisölle avoimia kokoontumispaikkoja, joissa pidetään jumalanpalveluksia ja esitelmätilaisuuksia. Muillakin mormonistisilla yhteisöillä on toiminnassa olevia temppeleitä, lisäksi on ollut olemassa joitakin temppeleitä, jotka eivät enää ole toiminnassa.


title: Temppeli (mormonismi)

text: Myöhempien aikojen pyhien liike uskoo, että varhaiset kristityt suorittivat Jerusalemin temppelissä pyhiä toimituksia, jotka toivat heille Jumalan erityisiä siunauksia. Nämä kävivät kuitenkin mahdottomiksi temppelin tuhouduttua juutalaissodassa vuonna 70 jaa., ja kirkon luopumuksen myötä nämä pyhät toimitukset jäivät unohduksiin.


title: Temppeli (mormonismi)

text: Joulukuun 27. päivänä 1832 kirkon ensimmäinen profeetta Joseph Smith kertoi saaneensa ilmoituksen, jossa Jumala kehotti häntä rakentamaan huoneen itselleen ja ennallistamaan temppelipalvonnan. Pyhiä, jotka asuivat Kirtlandissä, Ohiossa, kehotettiin rakentamaan "rukoushuone, paastohuone, uskon huone, opin huone, kirkkauden huone, järjestyksen huone, Jumalan huone" (Oppi ja liitot 88:119).


title: Temppeli (mormonismi)

text: Smith päätti, että samaan aikaan Kirtlandin temppelin kanssa kirkolle rakennetaan temppeli myös sen toiseen keskuspaikkaan Jackson Countyyn Missourissa. Säilyneiden piirustusten mukaan kummastakin temppelistä oli tarkoitus tehdä suunnilleen yhtä suuri ja samankaltainen. Kummankin temppelin oli tarkoitus muodostaa Smithin suunnitteleman "Siionin kaupungin" keskus. Kirkon jäsenten ja paikallisen väestön välille syntynyt konflikti kuitenkin esti temppelin rakennustyön etenemisen Missourissa, ja lopulta mormonit karkotettiin koko Jacksonin piirikunnasta. Sitä vastoin rakennustyöt Kirtlandissa, Ohiossa jatkuivat, ja temppeli oli valmis alkuvuodesta 1836. Maaliskuun 17. päivänä temppeli vihittiin juhlallisessa vihkimisseremoniassa. Monet läsnäolijoista kertoivat kokeneensa Pyhän Hengen läsnäolon voimakkaana vihkimistilaisuudessa, ja monet kertoivat nähneensä näkyjä ja saaneensa profetioita. Joseph Smith kertoi nähneensä Isän Jumalan ja Jeesuksen Kristuksen ilmestyvän temppeliin. Myöhempien aikojen pyhien uskonnollinen traditio on verrannut tätä päivää ensimmäiseen helluntaihin. Kaikki myöhemmät temppelien vihkimisjuhlat on järjestetty Kirtlandin temppelin vihkimisjuhlan mallin mukaan.


title: Temppeli (mormonismi)

text:
Kirtlandin temppeli erosi monin tavoin MAP-kirkon nykyisistä temppeleistä. Siinä oli kahdessa kerroksessa kokoushuone, joista alemmassa järjestettiin erityisiä jumalanpalveluksia ja ylemmässä annettiin korkeampaa hengellistä opetusta "profeettojen koulussa". Nykyinen MAP-kirkon historiankirjoitus korostaa Kirtlandin temppelin merkitystä pelastushistorian tuossa vaiheessa; siellä pyhien sanotaan oppineen monia uskontotuuksia. Sitä vastoin Kirtlandin temppelissä ei toimitettu samanlaisia pyhiä toimituksia kuin MAP-kirkon temppeleissä nykyään.
Kirkon ympärille syntynyt konflikti pakotti kirkon ensimmäisen presidenttikunnan pakenemaan Kirtlandista Far Westiin, Missouriin. Smith sanoi saaneensa ilmoituksen siitä, että Far Westiin tulisi rakentaa Siionin kaupunki pyhien kokoamista varten. Kaupungin keskustaan tulisi rakentaa temppeli. 1838 temppelin rakennuspaikka pyhitettiin, ja perustusten kaivaminen aloitettiin. Kirkon johto lienee myös pyhittänyt temppelin paikan läheisessä Adam-ondi-Ahmanin laaksossa. Samana vuonna kirkon jäsenet kuitenkin karkotettiin Missourista, ja temppelien rakennustyöt pysähtyivät.


title: Temppeli (mormonismi)

text: 1839 myöhempien aikojen pyhät alkoivat rakentaa "uutta Siionin kaupunkia" Illinoisin Nauvoohon. Kaupunkiin rakennettavasta temppelistä oli määrä tulla entistäkin laajempi ja suurenmoisempi rakennus. Rakennuksen peruskivi muurattiin 6. huhtikuuta 1841. Tämä temppeli oli määrä varustaa tällä välin kehitettyjä pyhiä toimituksia, kuten endaumenttia ja sijaiskasteita varten. Temppelin rakennustyöt jatkuivat, vaikka vaino kirkon jäseniä kohtaan kiihtyikin. Edes profeetta Joseph Smithin murha 27. kesäkuuta 1844 ei pysäyttänyt rakennustöitä. Temppelin valmistuneessa kellarikerroksessa alettiin suorittaa kasteita kuolleiden puolesta kesällä 1845, ja talvella 1845–1846 temppelin valmistuneissa osissa toimitettiin ensimmäiset endaumentit. Vaikka suurin osa mormoneista oli paennut Illinoisista, temppeli vihittiin käyttöön 30. huhtikuuta ja 1. toukokuuta 1846 pidetyissä toimituksissa. Pian tämän jälkeen mormonit karkotettiin Illinoisista, ja kiihtynyt väkijoukko häpäisi temppelin ja turmeli sitä. Osittain tuhoutuneeseen rakennukseen aiottiin perustaa koulu, mutta 1848 tuhopolttaja sytytti rakennuksen tuleen, ja myöhemmin tornado tuhosi rakennuksen perin pohjin. 1999 MAP-kirkko ilmoitti rakentavansa Nauvoon temppelin uudelleen, ja 27. kesäkuuta 2002 MAP-kirkon presidentti Gordon B. Hinckley vihki käyttöön entiselle paikalleen uudelleen rakennetun Nauvoon temppelin. Temppeli on ulkoisesti edellisen kopio, mutta sen sisätilat on osittain järjestetty uudelleen.


title: Temppeli (mormonismi)

text: Suuri osa Joseph Smithin seuraajista vaelsi tämän seuraajaksi valitun Brigham Youngin johdolla länteen, nykyisen Utahin alueelle. Täällä kirkon jäsenet aloittivat uusien temppelien rakentamisen. Myös useat muut Smithin perustamasta liikkeestä syntyneet yhteisöt säilyttivät ajatuksen temppeleistä Jumalalle pyhitettyinä huoneina. Ensimmäinen rakennettu eli Kirtlandin temppeli jäi Joseph Smithin pojan Joseph Smithin III:n johtaman Reorganisoidun myöhempien aikojen pyhien Jeesuksen Kristuksen kirkon haltuun (nykyään Kristuksen yhteisö) haltuun. Se on edelleen yhteisön jumalanpalveluskäytössä. Lisäksi Kristuksen yhteisöllä on vuonna 1994 käyttöön vihitty toinen temppeli Independencessä, Missourissa.


title: Temppeli (mormonismi)

text: Brigham Youngin johtamien myöhempien aikojen pyhien saavuttua Suuren Suolajärven laaksoon alkoivat kirkon jäsenet suunnitella uusien temppelien rakentamista. Young vihki paikat neljälle temppelille: Salt Lake City (1847), St. George (1871), Manti (1875) ja Logan (1877). Ennen näiden valmistumista kasteita kuolleiden puolesta suoritettiin joissa ja järvissä, ja Salt Lake Cityyn rakennetussa endaumenttitalossa ("Endowment House") suoritettiin endaumenttitoimituksia ja sinetöintejä. St. Georgen temppeli vihittiin käyttöön 1877, Loganin 1884 ja Mantin 1888. Salt Lake Cityn temppelin valmistuminen kesti 40 vuotta, se vihittiin käyttöön 1893.


title: Temppeli (mormonismi)

text: Myöhempien aikojen pyhien Jeesuksen Kristuksen kirkko on viime vuosina profiloitunut voimakkaan temppelien rakentamisohjelman toimeenpanijana. Pitkään kirkko rakennutti vain muutamia temppeleitä. Vielä vuonna 1980 temppeleitä oli vain 19, joista kuusi sijaitsi kirkon keskuspaikkana tunnetussa Utahissa. MAP-kirkon teologia korosti ennen muuta temppelien ja niissä suoritettavien rituaalien pyhyyttä. Katsottiin, että temppelien pyhyys korostuu siten, että niitä on maailmassa vain muutama, ja että niihin pääseminen ei ole helppoa. Temppelimatkat olivat usein kalliita, ja ne kestivät pitkään. Tämän takia ne saivat eräänlaisen pyhiinvaelluksen leiman, ja niihin valmistauduttiin pitkään sekä hengellisesti että taloudellisesti. Temppelissä käynti oli monelle ainutkertainen tilaisuus elämässä.


title: Temppeli (mormonismi)

text: Profeetta Gordon B. Hinckleyn aikana temppelien merkitystä alettiin osittain arvioida uudelleen. Entisen, temppelien erityistä pyhyyttä korostavan ajatuksen rinnalle on noussut ajatus temppeleistä MAP-kirkon jäsenten hengellisen uudistuksen tyyssijana, evankeliumin ymmärryksen syventäjänä ja voimanlähteenä. Samalla on alettu korostaa sitä, että temppeliin pääsy on jokaisen arvollisen kirkon jäsenen erityinen oikeus, johon hänellä tulisi olla oikeus ja mahdollisuus toistuvasti, ei vain kerran pari elämässään. Tämän mahdollistamiseksi MAP-kirkko on aloittanut presidentti Hinckleyn aikana ennennäkemättömän temppelien rakennusohjelman. Huhtikuussa 2017 kirkolla on 155 toiminnassa olevaa temppeliä, neljätoista on rakenteilla ja kolmentoista rakentamisesta on ilmoitettu. Samalla temppelit ovat muuttuneet aikaisempaa pienemmiksi ja vaatimattomammiksi.


title: Temppeli (mormonismi)

text: Myöhempien aikojen pyhien Jeesuksen Kristuksen kirkossa kunkin temppelin etusivuun on kaiverrettu maan omalla kielellä sanat "Herran huone" ja "Pyhitetty Herralle". Kyseessä on siis erityinen pyhä ja Herralle omistettu eli pyhitetty huone. Kirkon teologian mukaan temppelit ovat paikkoja, joissa Jumalan läsnäolo aivan erityisesti voidaan kokea maan päällä. Kirkon jäseniä kehotetaan pitämään temppeleitä "pyhimpien liittojensa solmimisen taivaallisena tyyssijana". Toisin kuin kirkon kappelit, joissa pidettävät sakramenttikokoukset ja muut jumalanpalvelukset ovat kaikille avoimia, temppelit ovat vihkimisensä jälkeen suurelta yleisöltä suljettuja rakennuksia. Niihin pääsevät vain kirkon uskolliset jäsenet, jotka uskovat Jumalaan ja kirkon pelastavaan evankeliumiin sekä viettävät kirkon opetuksen mukaista puhdasta ja siveellisesti korkeatasoista elämää.


title: Temppeli (mormonismi)

text: MAP-kirkon temppelit ovat rakennuksina korkeatasoisia ja Herran huoneen arvolle sopivia. Lähes kaikissa niistä on korkea torni, jonka tarkoituksena on julistaa evankeliumia maailmalle. Tornin huipussa on usein kuvattuna trumpettia pitävä enkeli Moroni. Mormonien käsityksen mukaan juuri hän ilmoitti Mormonin kirjan Joseph Smithille. Mormoniteologia samaistaa enkeli Moronin sen Ilmestyskirjan enkelin kanssa, joka lentää viimeisinä päivinä taivaan laella ja jonka tehtävänä on ilmoittaa iankaikkinen "evankeliumi maailman asukkaille, kaikille kansoille ja heimoille ja kielille ja maille" (Ilm. 14:6). Temppelin arkkitehtuuri sisältää useita vertauskuvallisia piirteitä.


title: Temppeli (mormonismi)

text: Myöhempien aikojen pyhien Jeesuksen Kristuksen kirkossa temppeleillä on kolmenlainen merkitys. Ensiksikin temppeleissä voidaan suorittaa ne korkeimmat pyhät toimitukset, jotka mahdollistavat ihmisen pääsyn Jumalan välittömään läheisyyteen eli "korotukseen". Tämä puolestaan mahdollistaa ihmisen jumalallistumisen eli hänen kehittymisensä jumalaksi. Pelastukselle välttämättömät toimitukset eli kaste ja konfirmaatio voidaan suorittaa temppeleiden ulkopuolellakin, mutta vain temppeleissä voidaan suorittaa mormonismin korkeimmat pyhät toimitukset, jotka asettavat ihmisen aivan erityiseen, kasteen liittoa syvempään liittosuhteeseen Jumalan kanssa. Nämä liitot vaativat ihmiseltä kasteen liittoa enemmän, mutta niihin sisältyvät myös suuremmat siunaukset ja lupaukset.


title: Temppeli (mormonismi)

text: Temppeleissä suoritetaan nykyään seitsemän toimitusta: kaste ja konfirmointi kuolleiden puolesta, pesu ja voitelu, endaumentti, avioparien sinetöinti toisiinsa ja lasten sinetöinti vanhempiinsa sekä toinen voitelu. Sinetöinnissä aviopuolisot, jotka ovat solmineet avioliiton "täksi ajaksi", voidaan sinetöidä toisiinsa "täksi ajaksi ja iankaikkisuudeksi". Tämä tarkoittaa, että heidän avioliittonsa jatkuu myös tämän elämän jälkeen, iankaikkisuudessa. Tämä on mormoniteologian mukaan välttämätöntä korotukseen pääsemiselle. Myös ennen sinetöimistä syntyneet lapset voidaan sinetöidä vanhempiinsa perheyhteyden säilyttämiseksi myös ajan rajan tuolle puolen. Täten temppeleissä solmittavat liitot luovat iankaikkisia perheitä.


title: Temppeli (mormonismi)

text: Endaumentti on eräänlainen audiovisuaalinen draama, jossa osanottajat saavat korkeampaa opetusta maailman luomisesta, Eedenin puutarhan tapahtumista, syntiinlankeemuksesta ja ihmisen vaelluksesta synkässä ja kolkossa maailmassa pahan kiusattavana. Ennen muuta seremonia opettaa Jeesuksen Kristuksen lunastustyötä sekä ihmisen osaa Jumalan iankaikkisessa suunnitelmassa. Seremonia kuvaa myös, miten Jumala vähä vähältä antaa ihmiselle korkeampaa opetusta, joka mahdollistaa hänen pääsynsä takaisin taivaallisen Isän luo. Endaumenttiseremonian yhteydessä osanottajat solmivat Jumalan kanssa liittoja ja antavat hänelle pyhiä lupauksia. Heille myös välitetään vertauskuvallisia merkkejä, jotka liittyvät Jumalan pelastussuunnitelmaan. Endaumenttitoimituksen katsotaan välittävän korkeampaa tietoa ja samalla saattavan ihmisen osalliseksi luomisen ja lunastuksen mysteereistä. Draama, joka alkaa kuvauksella maailman luomisesta ja Aadamin ja Eevan kohtalosta paratiisissa, päätyy jokaisen osanottajan osallisuuteen Aadam ja Eevan kohtalosta sekä heille luvatusta pelastuksesta.